AN COIMISIÚN EORPACH Strasbourg,17.4.2018 COM(2018) 225 final 2018/0108(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le hOrduithe Eorpacha chun Fianaise a Thabhairt ar Aird agus Orduithe Caomhnaithe Eorpacha i gcomhair fianaise leictreonach in ábhair choiriúla {SWD(2018) 118 final}

{SWD(2018) 119 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Sa lá atá inniu ann, is gnách, i mórán áiteanna ar fud an domhain, feidhm a bhaint as na meáin shóisialta, as post gréasáin agus as feidhmchláir (‘aipeanna’) chun cumarsáid agus obair a dhéanamh, chun bualadh le daoine agus chun teacht ar eolas. Nascann na seirbhísí sin na céadta milliún úsáideoir le chéile. Cruthaíonn siad buntáistí suntasacha i dtaca le leas eacnamaíoch agus sóisialta a gcuid úsáideoirí ar fud an Aontais agus níos faide i gcéin. Is féidir, áfach, mí-úsáid a bhaint astu mar uirlisí chun coireanna a dhéanamh nó a éascú, coireanna tromchúiseacha amhail ionsaithe sceimhlitheoireachta ina measc. Nuair a tharlaíonn coireanna den sórt sin, is minic a bhíonn ar na himscrúdaitheoirí dul i muinín na seirbhísí agus na naipeanna sin mar gur iontu sin amháin is féidir leo leideanna a aimsiú chun a fháil amach cé a rinne coir agus fianaise a aimsiú a d’fhéadfaí a úsáid sa chúirt. De bhrí nach bhfuil aon teorainneacha ag an idirlíon, is féidir seirbhísí den sórt sin a sholáthar as aon áit ar fud an domhain agus ní gá dóibh bonneagar fisiceach, láithreacht chorparáideach ná foireann a bheith acu sna Ballstáit ina dtairgtear na seirbhísí nó sa mhargadh inmheánach ina iomláine. Ní gá ach oiread go mbeadh láthair faoi leith acu chun sonraí a stóráil inti. Is minic a roghnaíonn an soláthraí seirbhíse suíomh ar chúiseanna dlisteanacha amhail slándáil sonraí, barainneacht scála agus luas rochtana. Mar thoradh air sin, agus méadú ag teacht ar líon na gcásanna coiriúla de gach cineál, is gá, sna cásanna sin, go mbeadh rochtain ag údaráis na mBallstát ar shonraí a d’fhéadfaí a úsáid mar fhianaise, agus atá stóráilte taobh amuigh dá dtír agus/nó ag soláthraithe seirbhíse i mBallstáit eile nó i dtríú tíortha. Fiche nó tríocha bliain ó shin, forbraíodh sásraí don chomhar idir tíortha nuair atá an fhianaise nó an soláthraí seirbhíse suite in áit éigin eile. Ainneoin leasuithe rialta, tá brú níos mó ag teacht ar na sásraí comhair sin mar go bhfuil an gá go mbeadh rochtain thráthúil trasteorann ar fhianaise leictreonach ag dul i méid. Mar fhreagairt air sin, tá roinnt Ballstát agus tríú tíortha tar éis cur lena gcuid uirlisí náisiúnta. Cruthaíonn an ilroinnt a tharlaíonn dá bharr sin éiginnteacht dhlíthiúil agus easaontachtaí oibleagáidí agus ardaítear ceisteanna maidir le cosaint na gceart bunúsach agus na gcoimircí nós imeachta i gcás daoine a ndéanann iarrataí den chineál sin difear dóibh. In 2016, d’iarr an Chomhairle beart nithiúil bunaithe ar chur chuige comhchoiteann ón Aontas Eorpach chun go mbeadh an cúnamh dlíthiúil frithpháirteach níos éifeachtúla; chun feabhas a chur ar an gcomhar idir údaráis na mBallstát agus soláthraithe seirbhíse atá bunaithe i dtíortha nach bhfuil san Aontas Eorpach; agus chun réitigh a mholadh i dtaca leis an bhfadhb a bhaineann le dlínse a chinneadh agus a fhorfheidhmiú sa chibearspás. Ar aon dul leis sin, leag Parlaimint na hEorpa béim ar na dúshláin is féidir leis an gcreat dlíthiúil ilroinnte reatha a chruthú do sholáthraithe seirbhíse atá ag iarraidh iarrataí um fhorfheidhmiú an dlí a chomhlíonadh agus d’iarr an Pharlaimint go mbeadh creat dlíthiúil ann, lena náirítear coimircí maidir le cearta agus saoirsí na bpáirtithe uile lena mbaineann. Dírítear sa togra reatha ar an bhfadhb shonrach atá cruthaithe ag cineál luaineach na fianaise leictreonaí, agus ag an ngné idirnáisiúnta a bhaineann léi. Féachtar leis sásraí comhair a chur in oiriúint don ré dhigiteach, ar sásraí iad a thabharfadh uirlisí do na breithiúna agus do na húdaráis um fhorfheidhmiú an dlí chun aghaidh a thabhairt ar an mbealach a ndéanann coirpigh cumarsáid sa lá atá inniu ann agus chun gníomhú in aghaidh cineálacha coiriúlachta nua-aimseartha. Tá uirlisí den chineál sin ag brath ar iad a bheith faoi réir sásraí láidre cosanta i dtaca le cearta bunúsacha. Tá sé mar aidhm leis an togra seo deimhneacht dhlíthiúil a fheabhsú do na húdaráis, do sholáthraithe seirbhíse agus do dhaoine a ndéanann sé difear dóibh agus tá sé mar aidhm leis freisin ardchaighdeán a choinneáil maidir le hiarrataí um fhorfheidhmiú an dlí agus dá réir sin cosaint na gceart bunúsach, trédhearcacht agus cuntasacht a áirithiú. Chomh maith leis sin, cuireann sé dlús leis an bpróiseas a bhaineann le fianaise leictreonach atá á stóráil agus/nó á coinneáil ag soláthraithe seirbhíse atá bunaithe i ndlínse eile a aimsiú agus a fháil. Beidh an ionstraim seo ann ag an am céanna leis na hionstraimí reatha don chomhar breithiúnach atá ábhartha go fóill agus féadfaidh na húdaráis inniúla iad a úsáid de réir mar is cuí. Ag an am céanna, tá an Coimisiún ag obair chun na sásraí don chomhar breithiúnach atá ann cheana féin a neartú trí bhearta amhail ardán slán a chruthú chun iarrataí idir údaráis bhreithiúnacha laistigh den Aontas a mhalartú go tapa, agus EUR 1 mhilliún a infheistiú chun oiliúint maidir le cúnamh dlíthiúil frithpháirteach agus comhar a chur ar chleachtóirí as gach Ballstát AE agus díriú ar na Stáit Aontaithe mar an tríú tír a fhaigheann an líon is mó iarrataí ó AE. Ba cheart do na húdaráis brath ar an ionadaí dlí arna ainmniú ag na soláthraithe seirbhíse chun orduithe faoin ionstraim seo a sheirbheáil agus a fhorghníomhú. Tá an Coimisiún ag tíolacadh togra inniu lena áirithiú go ndéanfar ionadaithe dlíthiúla den chineál sin a ainmniú go héifeachtach. Soláthraítear leis réiteach comhchoiteann ar fud AE chun aghaidh a thabhairt ar orduithe dlíthiúla chuig soláthraithe seirbhíse trí ionadaí dlíthiúil. •Comhsheasmhacht le creat dlíthiúil AE atá sa réimse beartais cheana agus le Coinbhinsiún Chomhairle na hEorpa (Coinbhinsiún Bhúdaipeist) Cuimsíonn creat dlíthiúil reatha AE ionstraimí comhair an Aontais in ábhair choiriúla, amhail Treoir 2014/41/AE maidir leis an Ordú Imscrúdaithe Eorpach in ábhair choiriúla (Treoir OIE), an Coinbhinsiún um Chúnamh Frithpháirteach in Ábhair Choiriúla idir Ballstáit an Aontais Eorpaigh, Cinneadh 2002/187/CGB ón gComhairle lenar bunaíodh Eurojust, Rialachán (AE) 2026/794 ar Europol, Cinneadh Réime 2002/465/CGB ón gComhairle ar fhoirne comhpháirteacha um imscrúdú, chomh maith le comhaontuithe déthaobhacha idir an tAontas agus tíortha nach Ballstáit den Aontas Eorpach iad, amhail an Comhaontú um Chúnamh Dlíthiúil Frithpháirteach (‘MLA’) idir an tAontas Eorpach agus na Stáit Aontaithe agus an Comhaontú um Chúnamh Dlíthiúil Frithpháirteach idir an tAontas Eorpach agus an tSeapáin. De bhrí go bhfuil Orduithe Eorpacha chun Fianaise a Thabhairt ar Aird agus Orduithe Caomhnaithe Eorpacha á dtabhairt isteach, beidh sé níos éasca, de bharr an togra, fianaise leictreonach atá á stóráil nó á coinneáil ag soláthraithe seirbhíse i ndlínse eile a chaomhnú agus a bhailiú i gcomhair imeachtaí coiriúla. Cumhdaítear aon bheart imscrúdaitheach le Treoir OIE, treoir a tháinig in ionad an Coinbhinsiúin um Chúnamh Frithpháirteach in Ábhair Choiriúla den chuid is mó. Áirítear ar an méid sin rochtain ar fhianaise leictreonach ach níl aon fhorálacha sonracha i dTreoir OIE maidir leis an gcineál sin fianaise. Ní thiocfaidh an ionstraim nua in ionad OIE chun fianaise leictreonach a fháil ach soláthróidh sí uirlis bhreise do na húdaráis. D’fhéadfadh cásanna a bheith ann, mar shampla, nuair is gá roinnt bearta imscrúdaitheacha a dhéanamh sa Bhallstát forghníomhaitheach, go bhféadfadh OIE a bheith mar rogha thosaíochta ag na húdaráis phoiblí. Malairt níos fearr ná Treoir OIE a leasú is ea ionstraim nua a chruthú i gcomhair fianaise leictreonach de bharr na ndúshlán a bhaineann go bunúsach le fianaise leictreonach a fháil, ar dúshláin iad nach gcuireann as do na bearta imscrúdaitheacha eile a chumhdaítear le Treoir OIE. Ar mhaithe le bailiú fianaise leictreonaí trasteorann a éascú, tógfaidh an ionstraim nua ar phrionsabal an aitheantais fhrithpháirtigh. Ní bheidh ar údarás sa tír in bhfuil seolaí an Ordaithe suite a bheith páirteach go díreach i seirbheáil agus i bhforghníomhú an Ordaithe, ach amháin má tá neamhchomhlíonadh i gceist agus sa chás sin beidh forfheidhmiú riachtanach agus déanfaidh an túdarás inniúil sa tír ina bhfuil an tionadaí suite idirghabháil. Dá bhrí sin, éilítear san ionstraim sraith de choimircí agus d’fhorálacha láidre, amhail bailíochtú ag údarás breithiúnach i ngach cás. Mar shampla, ní féidir Orduithe Eorpacha chun Fianaise a Thabhairt ar Aird chun sonraí idirbheartaíochta nó inneachair (seachas sonraí rannpháirtí nó sonraí rochtana) a sholáthar a eisiúint ach amháin i gcás cionta coiriúla atá inphionóis sa Stát eisiúna le pianbhreith coimeádta ar feadh uastréimhse trí bliana ar a laghad, nó i gcás coireanna sonracha cibearspleácha nó cibearchumasaithe faoi leith nó coireanna sonracha a bhaineann le sceimhlitheoireacht amhail dá dtagraítear sa togra. Tá sonraí pearsanta a chumhdaítear leis an togra seo faoi chosaint agus ní féidir iad a phróiseáil ach amháin i gcomhréir leis an Rialachán Ginearálta maidir le Cosaint Sonraí (RGCS) agus an Treoir maidir le Cosaint Sonraí d’Údaráis Phóilíneachta agus an Cheartais Choiriúil (An Treoir maidir le Cosaint Sonraí i Réimse Fhorfheidhmiú an Dlí). Cuirfear RGCS i bhfeidhm an 25 Bealtaine 2018 agus caithfidh na Ballstáit an Treoir maidir le Cosaint Sonraí i Réimse an Dlí a thrasuí faoin 6 Bealtaine 2018. Bunaítear sásraí idirnáisiúnta don chomhar in aghaidh na cibearchoireachta le Coinbhinsiún Bhúdaipeist maidir le Cibearchoireacht (CETS Uimh. 185) de chuid Chomhairle na hEorpa, a dhaingnigh formhór Bhallstáit an Aontais Eorpaigh. Déileálann an Coinbhinsiún le coireanna a rinneadh tríd an idirlíon agus trí líonraí ríomhaireachta eile. Ceanglaítear leis freisin go mbunódh na Páirtithe cumhachtaí agus nósanna imeachta chun fianaise leictreonach a fháil agus go gcuirfidís cúnamh dlíthiúil frithpháirteach ar fáil dá chéile, ar cúnamh é nach bhfuil teoranta do chibearchoireanna. Go háirithe, ceanglaítear leis an gCoinbhinsiún go gcuirfeadh na Páirtithe orduithe chun fianaise a thabhairt ar aird ar bun chun sonraí ríomhaireachta a fháil ó sholáthraithe seirbhíse ar a gcríoch agus chun sonraí rannpháirtí a fháil ó sholáthraithe a thairgeann seirbhísí ar a gcríoch. Ina theannta sin, déantar foráil sa Choinbhinsiún maidir le horduithe caomhnaithe nuair atá forais ann chun a chreidiúint go bhfuil baol faoi leith ann go gcaillfí na sonraí ríomhaireachta nó go modhnófaí iad. Ardaíonn seirbheáil agus in-fhorfheidhmitheacht orduithe náisiúnta chun fianaise a thabhairt ar aird in aghaidh soláthraithe atá bunaithe lasmuigh de chríoch Páirtí sa Choinbhinsiún tuilleadh ceisteanna. I ndáil leis sin, tá bearta breise á mbreithniú faoi láthair chun rochtain trasteorann ar fhianaise leictreonach a fheabhsú. •Achoimre ar an Rialachán atá beartaithe Tugtar isteach leis an Rialachán atá beartaithe Orduithe Eorpacha chun Fianaise a Thabhairt ar Aird agus Ordaithe Caomhnaithe Eorpacha, ar orduithe iad atá ceangailteach. Is gá go ndéanfadh údarás breithiúnach Ballstáit an Dá Ordú a eisiúint nó a bhailíochtú. Féadfar ordú a eisiúint chun caomhnú nó soláthar sonraí a lorg, ar sonraí iad atá stóráilte ag soláthraí seirbhíse atá suite i ndlínse eile agus go bhfuil na sonraí sin de dhíth mar fhianaise in imscrúduithe coiriúla nó in imeachtaí coiriúla. Ní fhéadfar Orduithe den chineál sin a eisiúint ach amháin má tá beart den chineál céanna ar fáil i dtaca leis an gcion coiriúil céanna i gcás intíre inchomparáide sa Stát eisiúna. Féadfar an dá ordú a sheirbheáil ar sholáthraithe seirbhísí cumarsáide leictreonaí, líonraí sóisialta, margaí ar líne, ar sholáthraithe seirbhísí óstála eile agus soláthraithe bonneagair idirlín amhail seoladh IP agus clárlanna ainmneacha fearainn, nó ar a nionadaithe dlíthiúla nuair is ann dóibh. Dírítear an tOrdú Caomhnaithe Eorpach, ar aon dul leis an Ordú Eorpach chun Fianaise a Thabhairt ar Aird, ar an ionadaí dlíthiúil lasmuigh de dhlínse an Bhallstáit eisiúna chun na sonraí a chaomhnú in oirchill ar iarraidh ina dhiaidh sin maidir leis na sonraí sin a thabhairt ar aird, mar shampla trí bhealaí um Chúnamh Dlíthiúil Frithpháirteach i gcás tríú tíortha nó trí OIE idir na Ballstáit rannpháirteacha. Murab ionann agus bearta faireachais nó oibleagáidí maidir le coinneáil sonraí atá leagtha amach de réir dlí, agus nach ndéantar foráil dóibh leis an Rialachán seo, is Ordú é an tOrdú Caomhnaithe Eorpach arna eisiúint nó arna bhailíochtú ag údarás breithiúnach i nós imeachta coiriúil nithiúil tar éis meastóireacht aonair a dhéanamh ar an gcomhréireacht agus ar an riachtanais i ngach cás ar leith. Dála an Ordaithe Eorpaigh chun Fianaise a Thabhairt ar Aird, tagraíonn sé do lucht déanta ciona choiriúil faoi leith, a bhfuil nó nach bhfuil eolas orthu, agus ar cion coiriúil é atá tarlaithe cheana féin. Ní cheadaítear caomhnú sonraí leis an Ordú Caomhnaithe Eorpach ach amháin i gcás sonraí atá stóráilte cheana féin ag an am a bhfaighfear an tOrdú agus ní cheadaítear rochtain ar shonraí ag pointe ama sa todhchaí tar éis an tOrdú Caomhnaithe Eorpach a bheith faighte. Ní fhéadfar an Dá Ordú a úsáid ach amháin in imeachtaí coiriúla, ón gcéim imscrúdaitheach tosaigh roimh an triail go dtí go gcuirfear críoch leis na himeachtaí le breithiúnas nó le cinneadh eile. Féadfar na hOrduithe chun sonraí rannpháirtí agus sonraí rochtana a sholáthar a eisiúint i dtaca le haon chion coiriúil ach ní fhéadfar an tOrdú chun sonraí idirbheartaíochta nó sonraí inneachair a sholáthar a eisiúint ach amháin i gcás cionta coiriúla atá inphionóis sa Stát eisiúna le pianbhreith choimeádta ar feadh uastréimhse trí bliana ar a laghad, nó i gcás coireanna sonracha dá dtagraítear sa togra agus nuair atá nasc sonrach ann le huirlisí leictreonacha agus le cionta a chumhdaítear le Treoir 2017/541/AE maidir leis an Sceimhlitheoireacht a chomhrac.

Ó tharla go mbaineann leibhéil éagsúla ionsá leis na bearta a fhorchuirtear maidir leis na sonraí atá á lorg, leagtar amach sa togra roinnt coinníollacha agus coimircí. Ina measc sin tá an oibleagáid bailíochtú ex-ante a fháil ó údarás breithiúnach i dtaca le horduithe. Níl feidhm ag an togra seo ach amháin i gcás sonraí stóráilte. Ní chumhdaítear idircheapadh teileachumarsáide fíor-ama leis an togra seo. Níl sa bheart ach an méid atá riachtanach agus comhréireach chun críocha imeachtaí coiriúla ábhartha. Ina theannta sin, ceadaíonn sé do sholáthraithe seirbhíse soiléiriú a lorg ó údaráis eisiúna nuair is gá. Mura féidir na ceisteanna sin a réiteach agus má chinneann an túdarás eisiúna coinneáil leis an bhforfheidhmiú, féadfaidh soláthraithe seirbhíse feidhm a bhaint as na cúiseanna céanna chun cur i gcoinne forfheidhmiú ag a gcuid údarás féin. Ina theannta sin, bunófar nós imeachta sonrach do chásanna ina bhfuil neamhréir idir an oibleagáid sonraí a chur ar fáil agus oibleagáid iomaíoch a eascraíonn as dlí tríú tír. Tugann Reachtaíocht AE cosaint do chearta na ndaoine atá faoi dhrochamhras agus do chearta na ndaoine atá cúisithe in imeachtaí coiriúla, agus tá dlíthe ann cheana féin chun sonraí pearsanta a chosaint. I gcás daoine a bhfuil a gcuid sonraí á lorg, áfach, tugann na coimircí breise sin sa togra cearta nós imeachta do na daoine sin laistigh nó lasmuigh de na himeachtaí coiriúla. Áirítear ar an méid sin go bhféadfaí agóid a dhéanamh i gcoinne dhlíthiúlacht, riachtanas nó comhréireacht an Ordaithe gan na forais i gcomhair na hagóide a shrianadh, i gcomhréir leis an dlí náisiúnta. Déanfar na cearta faoi dhlí an Stáit forfheidhmiúcháin a urramú go hiomlán trína chinntiú go gcuirfear na díolúintí agus na pribhléidí lena dtugtar cosaint do na sonraí atá á lorg i mBallstát an tsoláthraí seirbhíse san áireamh sa Stát eisiúna. Tá sé seo fíor go háirithe sa chás go ndéantar foráil iontu do chosaint níos airde ná mar a dhéantar i ndlí an Stáit eisiúna. Tá na hOrduithe faoin Rialachán atá beartaithe infhorfheidhmithe ar an mbealach céanna le horduithe inchomparáide sa dlínse ina bhfaigheann an soláthraí seirbhíse an tordú. Foráiltear leis an Rialachán seo gur chóir go mbeadh smachtbhannaí éifeachtacha agus comhréireacha bunaithe ag na Ballstáit. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 82(1) den Chonradh ar Fheidhmiú an Aontais Eorpaigh an bunús dlí atá ann chun tacú le gníomh sa réimse. Foráiltear le hAirteagal 82(1) go bhféadfar bearta a ghlacadh i gcomhréir leis an ngnáthnós imeachta reachtach chun rialacha agus nósanna imeachta a leagan síos chun a áirithiú go dtabharfar aitheantas do bhreithiúnais agus do chinntí breithiúnacha de gach cineál ar fud an Aontais. Féadfar bearta a ghlacadh freisin chun comhar idir údaráis bhreithiúnacha nó údaráis choibhéiseacha na mBallstát a éascú maidir le nósanna imeachta in ábhair choiriúla agus i bhforfheidhmiú cinntí. Tá feidhm ag an mbunús dlí seo maidir leis na sásraí a chumhdaítear leis an Rialachán seo. Áirithítear le hAirteagal 82(1) go dtabharfar aitheantas frithpháirteach do chinntí breithiúnacha trína ndíríonn údarás breithiúnach sa Stát eisiúna ar dhuine dlítheanach i mBallstát eile agus go bhforchuireann sé oibleagáidí air fiú, gan idirghabháil roimh ré ó údarás breithiúnach sa Bhallstát eile sin. Féadfaidh idirghabháil ó údarás breithiúnach de chuid an Bhallstáit fhorghníomhaithigh bheith mar thoradh ar Ordú Eorpach chun Fianaise a Thabhairt ar Aird nó ar Ordú Caomhnaithe Eorpach, nuair is gá sin chun an cinneadh a fhorfheidhmiú. •An rogha ionstraime Tugtar deis do reachtóir an Aontais, le hAirteagal 82(1) CFAE, rialacháin agus treoracha a ghlacadh. De bhrí go mbaineann an togra le nósanna imeachta trasteorann, áit a néilítear rialacha aonfhoirmeacha, ní gá lamháil a fhágáil ag na Ballstáit chun rialacha den sórt sin a thrasuí. Tá rialachán infheidhme go díreach, cuirtear soiléireacht agus deimhneacht dhlíthiúil níos fearr ar fáil leis agus seachnaítear léiriú éagsúil sna Ballstáit chomh maith le fadhbanna trasuite eile a bhain leis na Cinntí Réime maidir le haitheantas frithpháirteach a thabhairt do bhreithiúnais agus do chinntí breithiúnacha. Thairis sin, ceadaítear le rialachán an oibleagáid chéanna a fhorchur ar bhealach aonfhoirmeach san Aontas. Ar na cúiseanna sin, meastar gurb é an rialachán an fhoirm is oiriúnaí le húsáid don ionstraim aitheantais fhrithpháirtigh seo. •Coimhdeacht Ó tharla go mbaineann gné thrasteorann leis na fadhbanna a bhfuiltear ag díriú orthu, is gá na bearta atá san áireamh sa togra a ghlacadh ar leibhéal an Aontais chun na cuspóirí a bhaint amach. Is minic, i gcás coireanna a bhfuil fianaise leictreonach ann ina leith, go mbíonn an bonneagar ina bhfuil an fhianaise leictreonach stóráilte agus an soláthraí seirbhíse atá ag reáchtáil an bhonneagair faoi chreat náisiúnta dlí atá éagsúil, laistigh den Aontas nó lasmuigh de, ó chreat náisiúnta dlí an íospartaigh agus dhéantóir na coire. Mar thoradh air sin, gan comhrialacha íosta, is féidir leis a bheith an fhadálach agus an-dúshlánach don tír inniúil rochtain éifeachtach a fháil ar fhianaise leictreonach trasteorann. Go háirithe, bheadh deacracht ag Ballstáit agus iad ag gníomhú astu féin aghaidh a thabhairt ar na ceisteanna seo a leanas: ·Ilroinnt creataí dlíthiúla sna Ballstáit, a d’aithin soláthraithe seirbhíse a bhí ag iarraidh iarrataí bunaithe ar dhlíthe náisiúnta éagsúla a chomhlíonadh, mar dhúshlán mór; ·Seiftiúlacht níos fearr maidir le comhar breithiúnach ar bhonn reachtaíocht an Aontais faoi mar atá sí faoi láthair, go háirithe tríd an OIE. Ó tharla go mbaineann an oiread sin éagsúlachta le cuir chuige dlíthiúla agus go bhfuil líon mór réimsí beartais i gceist (slándáil, cearta bunúsacha lena náirítear cearta nós imeachta agus cosaint sonraí pearsanta, ceisteanna eacnamaíocha), agus an réimse mór de pháirtithe leasmhara, is í an reachtaíocht ag leibhéal an Aontais an modh is oiriúnaí chun aghaidh a thabhairt ar na fadhbanna a sainaithníodh. •Comhréireacht Leagtar síos rialacha leis an togra faoinar féidir le húdarás inniúil san Aontas ordú a thabhairt do sholáthraí seirbhíse a thairgeann seirbhísí san Aontas agus nach bhfuil bunaithe sa Bhallstát céanna, fianaise leictreonach a thabhairt ar aird nó a chaomhnú. Cuireann príomhghnéithe an togra, amhail raon feidhme ábhartha an Ordaithe Eorpaigh chun Fianaise a Thabhairt ar Aird, coinníollacha chun cúirtéis a áirithiú, an sásra smachtbhannaí agus an córas coimircí agus leigheasanna dlí, teorainn leis an togra, ionas nach bhfuil ann ach a bhfuil de dhíth chun na príomhchuspóirí atá leis a bhaint amach. Go háirithe, tá an togra teoranta d’iarrataí ar shonraí stóráilte (ní chumhdaítear sonraí ó idircheapadh teileachumarsáide fíor-ama) agus d’orduithe a eisítear in imeachtaí coiriúla i gcomhair cion coiriúil sonrach atá faoi imscrúdú. Dá bhrí sin, ní chumhdaítear leis cosc na coireachta ná cineálacha eile nósanna imeachta nó sáruithe (amhail imeachtaí riaracháin maidir le sáruithe ar rialacha an dlí) agus ní éilítear leis go ndéanfadh soláthraithe níos mó sonraí a bhailiú nó a stóráil go córasach seachas mar a dhéanann siad ar chúiseanna gnó nó chun ceanglais dhlíthiúla eile a chomhlíonadh. Ina theannta sin, cé go bhféadfar na hOrduithe chun sonraí rannpháirtí agus sonraí rochtana a thabhairt ar aird a eisiúint i dtaca le haon chion coiriúil, ní fhéadfar an tOrdú chun sonraí idirbheartaíochta nó sonraí inneachair a sholáthar a eisiúint ach amháin i gcás cionta coiriúla atá inphionóis sa Stát eisiúna le pianbhreith choimeádta ar feadh uastréimhse trí bliana ar a laghad, nó i gcás cionta sonracha cibearspleácha agus cibearchumasaithe a shainmhínítear sa togra agus coireanna a bhaineann le sceimhlitheoireacht. Ar deireadh, soiléirítear leis an togra na rialacha nós imeachta agus na coimircí is infheidhme maidir le rochtain trasteorann ar fhianaise leictreonach ach ní théitear chomh fada ann le bearta intíre a chomhchuibhiú. Níl ann ach an méid atá riachtanach agus comhréireach chun aghaidh a thabhairt ar na riachtanais atá ag údaráis um fhorfheidhmiú an dlí agus ag údaráis bhreithiúnacha sa ré dhigiteach. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Comhairliúcháin leis na páirtithe leasmhara Chuaigh an Coimisiún i mbun comhairliúcháin, ar feadh bliain go leith, leis na páirtithe leasmhara ábhartha go léir chun fadhbanna agus bealaí chun cinn a shainaithint. Rinneadh é sin trí shuirbhéanna, ó chomhairliúchán poiblí oscailte go suirbhéanna spriocdhírithe leis na húdaráis phoiblí ábhartha. Eagraíodh cruinnithe grúpaí saineolaithe agus cruinnithe déthaobhacha freisin chun na héifeachtaí a d’fhéadfadh a bheith ag reachtaíocht AE a phlé. Chomh maith leis sin, baineadh feidhm as comhdhálacha inar pléadh rochtain trasteorann ar fhianaise leictreonach chun aiseolas a bhailiú maidir leis an tionscnamh.

Tríd is tríd, mheas freagróirí na suirbhéanna go mbeadh sé dúshlánach d’fhorfheidhmiú an dlí úsáid níos mó a bhaint as seirbhísí faisnéise, de bhrí gur minic nach mbíonn na húdaráis ábhartha sách réitithe chun dul i ngleic le fianaise ar líne. Aithnítear freisin go bhfuil an próiseas fada a bhaineann le fianaise a bhailiú ar cheann de na príomhchonstaicí. I measc na bpríomhcheisteanna eile ar tharraing na húdaráis phoiblí aird orthu bhí easpa comhar iontaofa le soláthraithe seirbhíse, easpa trédhearcachta, agus an éiginnteacht dhlíthiúil a bhaineann le dlínse i gcomhair bearta imscrúdaitheacha. Measadh go gcuirfeadh comhar díreach trasteorann idir údaráis um fhorfheidhmiú an dlí agus soláthraithe seirbhíse digití luach breise le himscrúdú coiriúil. Léirigh soláthraithe seirbhíse agus roinnt d’eagraíochtaí na sochaí sibhialta an gá atá le deimhneacht dhlíthiúil a áirithiú nuair a bhítear ag comhoibriú le húdaráis phoiblí agus chun easaontachtaí dlíthe a sheachaint. Maidir le himní faoin gcaoi a bhféadfadh reachtaíocht nua AE cur isteach ar chearta, mheas na páirtithe leasmhara gur chóir coimircí sonracha a ráthú mar choinníoll riachtanach i gcomhair ionstraim trasteorann de chineál ar bith. Thaispeáin an taiseolas a bailíodh ón measúnú tionchair tionscanta gur chreid na páirtithe leasmhara go mbeadh an córas reatha um Chúnamh Dlíthiúil Frithpháirteach níos éifeachtaí agus go bhfeabhsófaí an deimhneacht dhlíthiúil dá dtabharfaí aghaidh ar na heasnaimh atá ann. Bhí roinnt d’eagraíochtaí na sochaí sibhialta i gcoinne reachtaíochta ag leibhéal an Aontais maidir le comhar díreach. B’fhearr leo nach ndéanfadh an tAontas ach feabhas a chur ar na nósanna imeachta maidir le cúnamh dlíthiúil frithpháirteach. Tabharfar an smaoineamh sin chun cinn mar chuid de na bearta praiticiúla lenar thacaigh an Chomhairle i mí an Mheithimh 2016. Tugadh le fios freisin trí shuirbhé spriocdhírithe chuig na húdaráis phoiblí sna Ballstáit, nach raibh aon chur chuige comhchoiteann ann maidir le rochtain trasteorann a fháil ar fhianaise leictreonach, mar go raibh a chleachtas intíre féin ag gach Ballstát. Chomh maith leis sin, baineann éagsúlacht le freagairt soláthraithe seirbhíse d’iarrataí ó údaráis eachtracha um fhorfheidhmiú an dlí agus athraíonn na hagaí freagartha ag brath ar an mBallstát atá ag déanamh an iarrata. Cruthaíonn sé sin éiginnteacht dhlíthiúil do na páirtithe leasmhara go léir a bhfuil baint acu leis. Go ginearálta, léirigh an comhairliúchán leis na páirtithe leasmhara go bhfuil an creat dlíthiúil reatha ilroinnte agus casta. Mar thoradh air sin, d’fhéadfadh moilleanna tarlú le linn chéim an fhorghníomhaithe agus d’fhéadfadh sé tarlú freisin nach ndéanfaí coireanna a bhaineann le rochtain trasteorann a fháil ar fhianaise leictreonach a imscrúdú ná a ionchúiseamh go héifeachtach. •Measúnú tionchair D’eisigh an Bord um Ghrinnscrúdú Rialála tuairim dhearfach maidir leis an measúnú tionchair a thacaíonn leis an togra seo agus rinne sé moltaí éagsúla i gcomhair feabhsaithe. I ndiaidh na tuairime sin, leasaíodh an measúnú tionchair chun níos mó plé a dhéanamh ar cheisteanna maidir le cearta bunúsacha a bhaineann le comhroinnt trasteorann sonraí, go háirithe na naisc idir na bearta éagsúla atá mar chuid den rogha thosaíochta. Modhnaíodh an measúnú freisin chun léiriú níos fearr a thabhairt ar thuairimí na bpáirtithe leasmhara agus na mBallstát agus ar an gcaoi ar cuireadh san áireamh iad. Ina theannta sin, athbhreithníodh comhthéacs an bheartais chun tagairtí breise do ghnéithe éagsúla a chur san áireamh, amhail plé i ngrúpaí saineolaithe a chuidigh le cruth a chur ar an tionscnamh. Soiléiríodh an chomhlántacht idir bearta éagsúla (go háirithe an Treoir OIE, idirbheartaíocht maidir le prótacal breise a ghabhann le Coinbhinsiún Bhúdaipeist agus an tathbhreithniú comhpháirteach ar an gComhaontú um Chúnamh Dlíthiúil Frithpháirteach idir an tAontas Eorpach agus na Stáit Aontaithe) i dtéarmaí raon feidhme, uainithe agus doimhneachta agus leasaíodh an cás bunlíne chun léiriú níos fearr a dhéanamh ar fhorbairtí ar dóigh dóibh tarlú beag beann ar ghlacadh na mbeart atá molta. Ar deireadh, cuireadh sreabhchairteacha leis chun cur síos níos fearr a dhéanamh ar an sreabhadh oibre do chomhroinnt sonraí. Breithníodh ceithre cinn de phríomhroghanna beartais seachas an cás bunlíne (Rogha O): roinnt bearta praiticiúla chun feabhas a chur ar nósanna imeachta maidir le comhar breithiúnach agus ar chomhar díreach idir údaráis phoiblí agus soláthraithe seirbhíse (Rogha A: neamhreachtach); rogha lena gcomhcheanglaítear na bearta praiticiúla i Rogha A le réitigh idirnáisiúnta ag an leibhéal déthaobhach nó ag an leibhéal iltaobhach (Rogha B: reachtach); rogha lena gcomhcheanglaítear na bearta roimhe seo i Rogha B le hOrdú Eorpach chun Fianaise a Thabhairt ar Aird agus beart chun rochtain ar bhunachair sonraí a sholáthraíonn faisnéis rannpháirtithe ar bhonn iarratais a fheabhsú, amhail an tAinm Fearainn Whois (Rogha C: reachtach); agus rogha lena gcomhcheanglaítear na bearta go léir roimhe seo i Rogha C le reachtaíocht maidir le rochtain dhíreach ar shonraí atá stóráilte go cianda (Rogha D: reachtach). Mura ndéantar aon bheart (Rogha O) rachaidh an cás in olcas de bharr líon na niarrataí a bheith ag fás. Cuidíonn na roghanna eile go léir, a bheag nó a mhór, le cuspóirí an tionscnaimh a bhaint amach. Chuirfeadh rogha A feabhas ar éifeachtacht na bpróiseas reatha, trí chaighdeán na niarrataí a fheabhsú cuir i gcás, ach ní bheadh mórán spáis i gcomhair feabhais de bhrí go bhfuil easnaimh struchtúracha sa chóras reatha. Bheadh feabhsuithe sa bhreis mar thoradh ar Rogha B mar go ndéanfaí foráil leis an rogha sin do réitigh a nglactar leo go hidirnáisiúnta, ach bheadh torthaí na réiteach sin ag brath cuid mhór ar thríú Stáit. Dá bhrí sin, níl aon deimhneacht ag baint leis na réitigh agus ní dócha go mbeidís chomh héifeachtach le réiteach de chuid an Aontais ná go mbeadh an oiread céanna coimircí iontu. Is soiléir go gcuirfeadh Rogha C luach breise ar fáil i gcomparáid leis na roghanna roimhe sin mar go ndéanfaí foráil inti freisin d’ionstraim laistigh den Aontas i dtaca le comhar díreach le soláthraithe seirbhíse agus thabharfadh an méid sin aghaidh ar fhormhór na gceisteanna a sainaithníodh sa chás go mbeadh na sonraí lena mbaineann á gcoinneáil ag soláthraí seirbhíse. Cuirtear an pacáiste réiteach is cuimsithí ar fáil i Rogha D. Sa bhreis ar na bearta roimhe seo, tá beart reachtach i gceist ann maidir le rochtain dhíreach i gcásanna nach gá go mbeadh baint ag soláthraí seirbhíse leo. Tá an tionscnamh reachtach atá á bheartú ag an gCoimisiún faoi láthair bunaithe ar thorthaí an mheasúnaithe tionchair. Beidh na bearta praiticiúla a bhfuil cur síos orthu sa mheasúnú tionchair agus an obair leanúnach atá ar siúl maidir le prótacal breise a ghabhann le Coinbhinsiún Bhúdaipeist mar chomhlánú ar an reachtaíocht sin. Bunaithe ar a thogra reachtach, rachaidh an Coimisiún i mbun comhráite leis na Stáit Aontaithe agus le tríú tíortha faoin bhféidearthacht a bhaineann le comhaontuithe déthaobhacha nó iltaobhacha amach anseo i dtaca le rochtain trasteorann ar fhianaise leictreonach, ach go mbeadh coimircí ag gabháil leis an rochtain sin. Níl aon reachtaíocht á beartú ag an gCoimisiún faoi láthair i dtaca le bearta maidir le rochtain dhíreach agus maidir leis an rochtain ar bhunachair sonraí, atá mar chuid de Rogha D, ach déanfaidh sé tuilleadh machnaimh ar an gcaoi is fearr chun dul chun cinn a dhéanamh maidir leis an dá cheist sin. Táthar ag súil go mbeifear ábalta imscrúduithe agus ionchúisimh níos éifeachtaí agus níos éifeachtúla a dhéanamh, go bhfeabhsófar trédhearcacht agus cuntasacht agus go ndéanfar urraim do chearta bunúsacha a áirithiú de bharr an tionscnaimh. Táthar ag súil freisin go gcothóidh sé muinín sa mhargadh aonair digiteach trí shlándáil a fheabhsú agus maolú a dhéanamh ar an dearcadh atá ann nach bhfuil aon bhaol pionóis i leith coireanna a dhéantar ar ghléasanna líonraithe nó trí na gléasanna sin. I gcás údaráis phoiblí, táthar ag súil go mbainfidh costais le cur chun feidhme an tionscnaimh i dtús báire, ach, san fhadtéarma, go gcúiteofaí na costais sin mar go dtiocfadh laghdú ar na costais athfhillteacha. Bheadh ar na húdaráis náisiúnta iad féin a chur in oiriúint do nósanna imeachta nua agus dul faoi oiliúint. Mar sin féin, bhainfeadh na húdaráis tairbhe as sruthlíniú agus as lárú agus as an gcreat soiléir dlíthiúil a rialódh iarrataí ar rochtain ar shonraí, mar gur chóir go mbainfeadh gnóthachain éifeachtúlachta leo siúd. Ar an gcaoi chéanna, de bhrí go laghdódh an rogha thosaíochta an brú ar na bealaí don chomhar breithiúnach, ba cheart go bhfeicfeadh tíortha a fhaigheann iarrataí laghdú ag teacht ar líon na niarrataí is gá dóibh a phróiseáil. Níor mhór do sholáthraithe seirbhíse iad féin a chur in oiriúint do chreat reachtach nua trí nósanna imeachta (nua) a bhunú agus oiliúint a chur ar an bhfoireann atá acu. Ar an lámh eile, d’fhéadfadh creat comhchuibhithe laghdú a dhéanamh ar an ualach atá ar na soláthraithe sin a bhíonn ag freagairt d’iarrataí ar shonraí nach inneachar iad faoi láthair agus go mbíonn orthu na hiarrataí sin a mheas faoi na dlíthe éagsúla sna Ballstáit go léir. Ba cheart freisin go mbeadh tionchar dearfach ag deimhneacht dhlíthiúil agus ag caighdeánú nósanna imeachta ar ghnólachtaí beaga agus meánmhéide, mar go laghdóidís an tualach riaracháin agus go gcuirfidís leis an iomaíocht. Ar an iomlán, táthar ag súil go mbeidh sábháil airgid i gceist dóibh siúd mar thoradh ar an tionscnamh. •Cearta bunúsacha D’fhéadfadh sé go gcuirfeadh an togra as do roinnt ceart bunúsach: ·cearta an duine aonair a ndéantar rochtain ar a chuid sonraí: an ceart go ndéanfar sonraí pearsanta a chosaint; an ceart go nurramófar an saol príobháideach agus saol an teaghlaigh; an ceart don tsaoirse chun tuairimí a nochtadh; an ceart chun cosanta; an ceart chun leigheas éifeachtach agus chun triail chóir a fháil; ·cearta an tsoláthraí seirbhíse: an ceart a bhaineann le saoirse chun gnó a sheoladh; an ceart chun leigheas éifeachtach a fháil; ·cearta gach aon saoránaigh: an ceart chun saoirse agus slándála.

Nuair a chuirtear an acquis cosanta sonraí ábhartha san áireamh, tá coimircí dóthanacha agus tábhachtacha san áireamh sa Rialachán atá beartaithe lena áirithiú go dtabharfar cosaint do chearta na ndaoine sin. Ós rud é nach féidir na hOrduithe a eisiúint ach amháin in imeachtaí coiriúla agus má tá cásanna náisiúnta inchomparáide ann, le linn na céime a thagann roimh an triail agus le linn chéim na trialach, tá na coimircí nós imeachta go léir a bhaineann leis an dlí coiriúil infheidhme. Ina measc sin, go háirithe, tá an ceart chun triail chóir a fháil mar a chumhdaítear in Airteagal 6 den Choinbhinsiún Eorpach um Chearta an Duine agus in Airteagal 47 agus in Airteagal 48 den Chairt um Chearta Bunúsacha. Áirítear ann freisin an reachtaíocht ábhartha ag leibhéal an Aontais maidir le cearta nós imeachta in imeachtaí coiriúla: Treoir 2010/64/AE maidir leis an gceart chun ateangaireachta agus chun aistriúcháin in imeachtaí coiriúla, Treoir 2012/13/AE maidir leis an gceart chun faisnéise faoi chearta agus faoin gcúiseamh agus rochtain a fháil ar chomhad an cháis, Treoir 2013/48/AE maidir leis an gceart chun rochtain a fháil ar dhlíodóir agus cumarsáid a dhéanamh le gaolta nuair a dhéantar duine a ghabháil agus a choinneáil, Treoir 2016/343 maidir le neartú ar ghnéithe áirithe de thoimhde na neamhchiontachta agus an ceart chun bheith i láthair ag triail an duine féin, Treoir 2016/800 maidir le coimircí nós imeachta i gcomhair leanaí agus Treoir 2016/1919 maidir le cúnamh dlíthiúil i gcomhair daoine atá faoi dhrochamhras agus daoine atá cúisithe in imeachtaí coiriúla agus i gcomhair daoine iarrtha in imeachtaí maidir leis an mbarántas gabhála Eorpach. Go sonrach, áirithítear le hidirghabháil roimh ré ó údarás breithiúnach nuair a eisítear an tOrdú go ndearnadh dlíthiúlacht an bhirt chomh maith lena riachtanas agus a chomhréireacht maidir leis an gcás i dtrácht a sheiceáil. Áirithítear leis sin freisin nach gcuirfidh an tOrdú isteach rómhór ar chearta bunúsacha, lena náirítear éifeachtaí prionsabal dlí amhail pribhléid ghairmiúil dlíodóra. Ceanglaítear ar an údarás eisiúna a áirithiú sa chás aonair go bhfuil an beart riachtanach agus comhréireach, agus chomh maith leis sin go bhfuil sé riachtanach de bhrí go bhfuil an cion atá faoi imscrúdú chomh tromchúiseach sin. Áirítear sa togra freisin tairseacha i gcomhair sonraí idirbheartaíochta agus sonraí inneachair, lena náirithítear nach núsáidfear an tOrdú Eorpach chun Fianaise a Thabhairt ar Aird ach amháin do chineálacha coireanna níos tromchúisí i gcás sonraí den sórt sin. Chomh maith leis sin, dírítear go sainráite ar an gceart atá ag daoine a bhfuil iarraidh á dhéanamh i leith a gcuid sonraí chun leigheas éifeachtach a fháil. Ní mór na díolúintí agus na pribhléidí a bhronntar ar ghairmeacha áirithe amhail dlíodóirí chomh maith le leasanna bunúsacha agus an tslándáil nó an chosaint náisiúnta i Stát an tseolaí a chur san áireamh freisin le linn na trialach sa Stát eisiúna. Coimirce bhreise anseo is ea an tathbhreithniú ag údarás breithiúnach. De bhrí gur beart ceangailteach é an tOrdú, cuireann sé isteach freisin ar chearta soláthraithe seirbhíse, go háirithe an tsaoirse chun gnó a sheoladh. Cuirtear san áireamh sa togra an ceart atá ag soláthraí seirbhíse éilimh áirithe a dhéanamh sa Bhallstát, mar shampla, mura bhfuil an tOrdú eisithe nó bailíochtaithe ag údarás breithiúnach. Má tharchuirtear an tOrdú chuig an stát forfheidhmithe lena fhorfheidhmiú, féadfaidh an túdarás forfheidhmiúcháin a chinneadh gan aitheantas a thabhairt don Ordú ná é a fhorfheidhmiú, sa chás gur léir, nuair a fhaightear é, go bhfuil aon cheann de na forais theoranta chun cur ina aghaidh ann, agus tar éis dul i gcomhairle leis an údarás eisiúna. Ina theannta sin, má thionscnaítear an nós imeachta maidir le forfheidhmiú, beidh an seolaí féin ábalta cur in aghaidh an Ordaithe atá os comhair an údaráis forfheidhmiúcháin ar bhonn aon cheann de na forais theoranta sin. Áirítear leis sin, mar shampla, cásanna inar léir nár eisigh nó nár bhailíochtaigh údarás inniúil an tOrdú nó nuair a sháródh comhlíonadh an Ordaithe an Chairt go follasach nó nuair a bheadh an comhlíonadh míchuí go follasach. Ní chuireann sé sin bac ar an gceart atá ag an seolaí leigheas breithiúnach éifeachtach a fháil i gcoinne cinnidh lena bhforchuirtear smachtbhanna. Ceist ionchasach a bhaineann le bearta AE sa réimse seo is ea go bhféadfadh tríú tíortha oibleagáidí cómhalartacha a thabhairt isteach i gcomhair soláthraithe seirbhíse AE nach bhfuil comhsheasmhach le coinníollacha AE maidir le cearta bunúsacha, lena náirítear an tardleibhéal cosanta sonraí atá á áirithiú ag acquis AE. Tugtar aghaidh ar an gcás sin sa togra ar dhá bhealach: ar an gcéad dul síos, trí bheart a sholáthar ina bhfuil coimircí láidre agus tagairtí sonracha do na coinníollacha agus do na coimircí atá fréamhaithe cheana féin in acquis AE, agus dá réir sin go bhfuil siad mar eiseamláirí do reachtaíocht eachtrach; agus ar an dara dul síos, trí chlásal sonrach maidir le ‘heasaontachtaí oibleagáidí’ a chur san áireamh ann a cheadaíonn do sholáthraithe seirbhíse na heasaontachtaí oibleagáidí atá rompu a shainaithint agus aird a tharraingt orthu, rud a chuireann athbhreithniú breithiúnach ar siúl. Tá an clásal seo ceaptha chun a áirithiú go léireofar urraim do na reachtanna blocála ginearálta, amhail an tAcht um Príobháideacht Cumarsáide Leictreonaí (ECPA) de chuid na Stát Aontaithe, ar Acht é lena dtoirmisctear nochtadh sonraí inneachair laistigh dá raon feidhme geografaí ach amháin in imthosca teoranta, agus go léireofar urraim freisin do dhlíthe nach dtoirmisctear nochtadh leo de ghnáth ach go bhféadfar sin a dhéanamh i gcásanna aonair. Maidir le cásanna a bhaineann le ECPA, d’fhéadfaí rochtain ar shonraí inneachair a chosc i gcásanna áirithe faoi láthair, agus dá bhrí sin ba cheart go gcoinneofaí Cúnamh Dlíthiúil Frithpháirteach mar phríomhuirlis chun rochtain a fháil ar shonraí den sórt sin. Mar sin féin, de bharr na nathruithe a tugadh isteach le glacadh Acht CLOUD de chuid na Stát Aontaithe, d’fhéadfaí an reacht blocála a chur i leataobh dá gcuirfeadh an tAontas Eorpach comhaontú i gcrích leis na Stáit Aontaithe. Féadfaidh comhaontuithe idirnáisiúnta breise leis na príomhpháirtithe eile líon na gcásanna ina bhfuil easaontachtaí dlíthe a laghdú tuilleadh. I bhfianaise a bhfuil thuas, tá na bearta sa togra seo ag luí le cearta bunúsacha. 4.IMPLEACHTAÍ BUISÉADACHA Níl aon tionchar ag an togra reachtach le haghaidh Rialacháin ar bhuiséad an Aontais. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Tá an Rialachán infheidhme go díreach san Aontas. Beidh sé á chur i bhfeidhm go díreach ag cleachtóirí, gan aon ghá na córais dlí inmheánacha a mhodhnú. Déanfar an Rialachán a mheas agus cuirfidh an Coimisiún tuarascáil faoi bhráid Pharlaimint na hEorpa agus faoi bhráid na Comhairle cúig bliana tar éis dó teacht i bhfeidhm ar a dhéanaí. Bunaithe ar thorthaí na tuarascála, go háirithe aon bhearnaí atá ábhartha sa chleachtas iarbhír a bheith fágtha leis an Rialachán, agus forbairtí teicneolaíochta á gcur san áireamh, déanfaidh an Coimisiún measúnú ar an ngá atá le raon feidhme an Rialacháin a mhéadú. Déanfaidh an Coimisiún tograí a thíolacadh chun an Rialachán seo a oiriúnú, más gá. Cuirfidh na Ballstáit an fhaisnéis is gá chun an tuarascáil a ullmhú ar fáil don Choimisiún. Baileoidh na Ballstáit na sonraí is gá chun faireachán bliantúil a dhéanamh ar an Rialachán. Más gá, eiseoidh an Coimisiún treoir i gcomhair soláthraithe seirbhíse chun na hoibleagáidí faoin Rialachán a chomhlíonadh. •Míniúchán mionsonraithe ar fhorálacha sonracha an togra RIALACHÁN Airteagal Aithris I. Ábhar, sainmhínithe agus raon feidhme 1. Ábhar 1-15 2. Sainmhínithe 16-23 3. Raon feidhme 24-27 II. Ordú Eorpach chun Fianaise a Thabhairt ar Aird, Ordú Caomhnaithe Eorpach agus Deimhnithe, ionadaí dlíthiúil 4. Údarás eisiúna 30 5. Coinníollacha maidir le hOrdú Eorpach chun Fianaise a Thabhairt ar Aird a eisiúint 28-29, 31-35 6. Coinníollacha maidir le hOrdú Caomhnaithe Eorpach a eisiúint 36 7. Seolaí Ordaithe Eorpaigh chun Fianaise a Thabhairt ar Aird agus Ordaithe Caomhnaithe Eorpaigh 37 8. Deimhniú maidir le hOrdú Eorpach chun Fianaise a Thabhairt ar Aird agus Deimhniú maidir le hOrdú Caomhnaithe Eorpach 38-39 9. EPOC a fhorghníomhú 40-41 10. EPOCPR a fhorghníomhú 42 11. Rúndacht agus faisnéis an úsáideora 43 12. Aisíocaíocht costas Gan ann di III. Smachtbhannaí agus forfheidhmiú 13. Smachtbhannaí Gan ann dóibh 14. Nós imeachta maidir le forfheidhmiú 44-45, 55 IV. Leigheasanna 15. agus 16. Nós imeachta maidir le hathbhreithniú i gcás easaontachtaí oibleagáidí ó dhlí tríú tír 47-53 17. Leigheasanna éifeachtacha 54 18. Pribhléidí agus díolúintí a áirithiú faoi dhlí an Stáit forfheidhmiúcháin 35 V. Forálacha críochnaitheacha 19. Faireachán agus tuairisciú 58 20. Leasuithe ar na Deimhnithe agus ar na Foirmeacha 59-60 21. Tarmligean a fheidhmiú 60 22. Fógraí Gan ann dóibh 23. An Gaol le hOrduithe Imscrúdaithe Eorpacha 61 24. Meastóireacht 62 25. Teacht i bhfeidhm Gan ann dóibh

Leagtar amach san Airteagal seo raon feidhme ginearálta agus cuspóir an togra, is é sin na rialacha a leagan síos, ar rialacha iad faoinar féidir le húdarás breithiúnach inniúil san Aontas Eorpach ordú a thabhairt do sholáthraí seirbhíse a thairgeann seirbhísí san Aontas fianaise leictreonach a sholáthar nó a chaomhnú trí Ordú Eorpach chun Fianaise a Thabhairt ar Aird nó trí Ordú Caomhnaithe Eorpach. Ní fhéadfar na hionstraimí sin á úsáid ach amháin i gcásanna trasteorann, is é sin, i gcásanna ina bhfuil an soláthraí seirbhíse bunaithe i mBallstát eile nó go bhfuil ionadaíocht thar a cheann i mBallstát eile. Tabharfar uirlisí breise d’údaráis imscrúdaithe leis an Rialachán seo chun fianaise leictreonach a fháil gan teorainn a chur leis na cumhachtaí atá leagtha amach cheana féin sa dlí náisiúnta chun iallach a chur ar sholáthraithe seirbhíse atá bunaithe ar a gcríoch nó a bhfuil ionadaíocht thar a gceann ar an gcríoch sin é a dhéanamh. Má tá an soláthraí seirbhíse bunaithe sa Bhallstát céanna nó má tá ionadaíocht thar a cheann ann, dá bhrí sin, bainfidh údaráis an Bhallstáit sin feidhm as bearta náisiúnta chun iallach a chur ar an soláthraí seirbhíse. Ba cheart na sonraí a chuirfear ar fáil trí Ordú Eorpach chun Fianaise a Thabhairt ar Aird a sholáthar go díreach do na húdaráis gan na húdaráis sa Bhallstát ina bhfuil an soláthraí seirbhíse bunaithe nó a bhfuil ionadaíocht thar a cheann ann a bheith páirteach ann. Imítear leis an Rialachán seo freisin ó shuíomh na sonraí mar thoisc chinntitheach nasctha, mar, de ghnáth, nach mbíonn aon smacht ón stát a bhfuil na sonraí stóráilte ar a chríoch, i gceist le stóráil sonraí. I bhformhór na gcásanna, is é an soláthraí féin amháin a chinneann stóráil den sórt sin, ar chúiseanna gnó. Ina theannta sin, tá an Rialachán infheidhme freisin mura bhfuil na soláthraithe seirbhíse bunaithe san Aontas nó mura bhfuil ionadaithe thar a gceann ann, ach go dtairgeann siad seirbhísí san Aontas. Tá léiriú air sin in Airteagal 3(1). Nuair a thagraítear sa togra do sholáthraí seirbhíse atá bunaithe nó a ndéantar ionadaíocht thar a cheann i mBallstát eile trí ionadaí dlíthiúil ainmnithe, ní chruthaíonn ainmniú ionadaí dlíthiúil, agus é sin amháin, bunaíocht an tsoláthraí seirbhíse chun críche an Rialacháin seo. Meabhraítear in Airteagal 1(2) nach mbeidh sé d’éifeacht ag an Rialachán seo go modhnófar an oibleagáid atá ann na cearta bunúsacha agus na prionsabail dlí, mar a leagtar amach in Airteagal 6 den CAE iad, a urramú. Airteagal 2: Sainmhínithe Leagtar amach san Airteagal seo sainmhínithe a mbeidh feidhm acu ar fud na hionstraime. Tagann na cineálacha soláthraithe seirbhíse seo a leanas faoi raon feidhme an Rialacháin: soláthraithe seirbhísí cumarsáide leictreonaí, soláthraithe seirbhísí don tsochaí faisnéise a bhfuil stóráil sonraí mar shainghné den tseirbhís a chuirtear ar fáil don úsáideoir, lena náirítear líonraí sóisialta sa mhéid is nach gcáilíonn siad mar sheirbhísí cumarsáide leictreonaí, margaí ar líne a éascaíonn idirbheartaíocht idir a gcuid úsáideoirí (amhail tomhaltóirí nó gnólachtaí) agus soláthraithe seirbhísí óstála eile, agus soláthraithe ainmneacha fearainn agus seirbhísí uimhrithe idirlín. Cumhdaítear le raon feidhme an Rialacháin seo soláthraithe seirbhísí cumarsáide leictreonaí faoi mar atá sainmhínithe [sa Treoir lenar bunaíodh an Cód Eorpach don Chumarsáid Leictreonach]. Braitheann seirbhísí teileachumarsáide traidisiúnta, tomhaltóirí agus gnólachtaí níos mó ná riamh ar sheirbhísí nua atá bunaithe ar an idirlíon agus a chumasaíonn cumarsáid idirphearsanta, amhail Prótacal Idirlín Guthaithe, seirbhísí um theachtaireachtaí meandracha agus seirbhísí ríomhphoist, in ionad seirbhísí teileachumarsáide traidisiúnta. Ba cheart mar sin, go gcumhdófaí leis an togra seo na seirbhísí sin, chomh maith le líonraí sóisialta, amhail Twitter agus Facebook, a cheadaíonn d’úsáideoirí inneachar a roinnt. I mórán cásanna, ní dhéantar sonraí a stóráil ar ghléas an úsáideora níos mó, ach cuirtear ar fáil iad ar bhonneagar néalbhunaithe agus dá réir sin ceadaítear, i bprionsabal, rochtain a dhéanamh orthu ó áit ar bith. Ní gá go mbeadh soláthraithe seirbhíse bunaithe i ngach dlínse ná go mbeadh freastalaithe acu i ngach dlínse. Ina ionad sin, féadfaidh siad riarachán láraithe agus córais dhíláraithe a úsáid chun sonraí a stóráil agus a gcuid seirbhísí a chur ar fáil. Déanann siad é sin ar mhaithe lena gcothromú lóid a bharrfheabhsú agus chun laghdú a dhéanamh ar an moill ag freagairt d’iarrataí ar shonraí ó úsáideoirí. Baintear feidhm as Líonraí Soláthair Inneachair (CDNanna) de ghnáth chun dlús a chur le seachadadh inneachair trí inneachar a chóipeáil i roinnt freastalaithe atá scaipthe ar fud na cruinne. Ceadaíonn sé sin do chuideachtaí inneachar a riar ón bhfreastalaí is gaire don úsáideoir nó ón bhfreastalaí ar féidir leis cumarsáid a ródú trí líonra nach bhfuil chomh plódaithe sin. Chun an fhorbairt sin a chur san áireamh, cumhdaítear sa sainmhíniú seirbhísí néalríomhaireachta agus seirbhísí óstála eile a sholáthraíonn réimse d’acmhainní ríomhaireachta amhail líonraí, freastalaithe nó bonneagar eile, stóráil, aipeanna agus seirbhísí trína bhféadfar sonraí a stóráil chun críocha éagsúla. Tá feidhm ag an ionstraim freisin maidir le margaí digiteacha a cheadaíonn do thomhaltóirí agus/nó do ghnólachtaí idirbhearta a chur i gcrích trí chonarthaí díolachán nó seirbhíse ar líne. Déantar idirbhearta den sórt sin ar shuíomh gréasáin an mhargaidh ar líne nó ar shuíomh gréasáin trádálaí a úsáideann seirbhísí ríomhaireachta atá á gcur ar fáil ag an margadh ar líne. Dá bhrí sin, is é an margadh sin atá i seilbh na fianaise leictreonaí a bhféadfadh sé go mbeadh gá léi le linn imeachtaí coiriúla. Ní chumhdaítear leis an togra seirbhísí nach bhfuil stóráil sonraí mar shainghné díobh. Cé go mbaineann stóráil sonraí de chineál éigin le formhór na seirbhísí a chuireann soláthraithe ar fáil, go háirithe nuair a dhéantar iad a sheachadadh go cianda ar líne, féadfar seirbhísí a aithint nach bhfuil stóráil sonraí mar phríomhghné díobh agus dá bhrí sin nach bhfuil i stóráil sonraí ach gné choimhdeach den tseirbhís, lena náirítear seirbhísí maidir le dlí, ailtireacht, innealtóireacht agus cuntasaíocht, ar seirbhísí iad a chuirtear ar fáil go cianda ar líne. D’fhéadfadh sonraí atá á gcoinneáil ag seirbhísí bonneagair idirlín, amhail cláraitheoirí agus clárlanna ainmneacha fearainn agus soláthraithe príobháideachta agus seachsholáthraithe seirbhíse, nó clárlanna idirlín réigiúnacha le haghaidh seoltaí prótacal idirlín, a bheith ábhartha i gcomhair imeachtaí coiriúla mar gur féidir leo loirg a sholáthar trína bhféadfar duine nó eintiteas atá i mbun gníomhaíocht choiriúil a aithint. I measc na gcatagóirí sonraí a fhéadfaidh údaráis inniúla a fháil le hOrdú Eorpach chun Fianaise a Thabhairt ar Aird tá sonraí rannpháirtí, sonraí rochtana, sonraí idirbheartaíochta (na trí chatagóir i gcomhpháirt dá ngairtear go coitianta ‘sonraí nach inneachar iad’) agus sonraí inneachair atá stóráilte. Tá an tidirdhealú sin, seachas na sonraí rochtana, sna dlíchórais i mórán Ballstát agus freisin i gcreataí dlíthiúla neamh-AE. Tá sonraí pearsanta sna catagóirí go léir agus mar sin tá siad cumhdaithe ag na coimircí faoi acquis cosanta sonraí AE. Tá éagsúlachtaí eatarthu maidir le déine an tionchair ar chearta bunúsacha, go háirithe idir sonraí rannpháirtí ar lámh amháin agus sonraí idirbheartaíochta agus inneachair ar an lámh eile. Is den bhunriachtanas é go gcumhdófaí na catagóirí sin go léir leis an ionstraim: is minic a bhíonn sonraí rannpháirtí agus sonraí rochtana mar phointe tosaigh chun leideanna a fháil i dtaca le himscrúdú faoi chéannacht duine atá faoi dhrochamhras. Agus féadann sonraí idirbheartaíochta agus sonraí inneachair a bheith ar na sonraí is ábhartha ó thaobh ábhair a bhfuil luach fianaiseach ag baint leis. Mar gheall ar na leibhéil éagsúla a bhaineann leis an gcur isteach ar chearta bunúsacha, tá údar maith le coinníollacha éagsúla a cheangal le sonraí rannpháirtí ar lámh amháin agus le sonraí idirbheartaíochta agus sonraí inneachair ar an lámh eile, faoi mar a dhéantar i roinnt forálacha sa Rialachán. Is iomchuí díriú ar shonraí rochtana mar chatagóir sonraí ar leith a úsáidtear sa Rialachán seo. Is é an cuspóir céanna atá le dul sa tóir ar shonraí rochtana mar a shainmhínítear anseo iad agus atá le dul sa tóir ar shonraí rannpháirtí, i.e. an túsáideoir a aithint, agus tá an méid a chuirtear isteach ar chearta bunúsacha mar an gcéanna. Ba cheart, dá réir sin, go mbeidís faoi réir na gcoinníollacha céanna leis na sonraí rannpháirtí. Dá bhrí sin, tugtar isteach catagóir nua sonraí leis an togra seo, ar sonraí iad a gcaithfear leo amhail mar a chaithfí le sonraí rannpháirtí má táthar le coinneáil leis an gcuspóir céanna. Déantar sainmhíniú in Airteagal 2 ar na Ballstáit agus ar na húdaráis a d’fhéadfadh a bheith rannpháirteach sa nós imeachta. Tá sainmhíniú ar an údarás eisiúna san áireamh in Airteagal 4. Is cásanna eisceachtúla iad na cásanna éigeandála a mbíonn gá acu le freagairt thráthúil ó sholáthraithe seirbhíse ar bhonn rialta agus beidh feidhm ag coinníollacha faoi leith maidir leo sin. Dá bhrí sin, sainmhínítear astu féin iad san Airteagal seo. Airteagal 3: Raon feidhme Leagtar amach raon feidhme an togra san Airteagal seo. Tá feidhm ag an Rialachán maidir leis na soláthraithe seirbhíse go léir a thairgeann seirbhísí san Aontas, lena náirítear soláthraithe seirbhíse nach bhfuil bunaithe san Aontas. Ó tharla go ndéantar seirbhísí a thairiscint go gníomhach san Aontas, agus de bharr na mbuntáistí ar fad a eascraíonn as sin, tá údar maith go gcuirfí soláthraithe na seirbhísí sin faoi réir an Rialacháin freisin agus cruthaítear cothroime iomaíochta dá bharr idir rannpháirtithe sna margaí céanna. Ina theannta sin, mura gcumhdófaí na soláthraithe seirbhíse sin, chruthófaí bearna agus bheadh sé éasca ag coirpigh dul timpeall ar raon feidhme an Rialacháin.

Lena fháil amach an bhfuil seirbhísí á dtairiscint, ní mór do na húdaráis a mheas an gcuireann an soláthraí seirbhíse ar chumas daoine dlítheanacha nó daoine nádúrtha i gceann amháin nó níos mó de na Ballstáit a chuid seirbhísí a úsáid. Mar sin féin, níor cheart go mbeadh inrochtaineacht seirbhíse (a d’fhéadfadh eascairt freisin as inrochtaineacht shuíomh gréasáin an tsoláthraí nó an idirghabhálaí, nó inrochtaineacht seolta ríomhphoist nó sonraí teagmhála eile) mar choinníoll leordhóthanach aisti féin chun an Rialachán seo a chur i bhfeidhm. Dá bhrí sin, is gá go mbeadh nasc substaintiúil leis na Ballstáit sin lena fháil amach an bhfuil cónasc dóthanach idir an soláthraí agus an chríoch ina bhfuil sé ag tairiscint a chuid seirbhísí. Tá nasc substaintiúil ann nuair atá bunaíocht ag soláthraí seirbhíse i mBallstát amháin nó níos mó. In éagmais bunaíochta san Aontas, ba cheart an critéar le haghaidh nasc substaintiúil leis an Aontas a mheas ar an mbonn go bhfuil líon suntasach úsáideoirí i gceann amháin nó níos mó de na Ballstáit, nó go bhfuil gníomhaíochtaí á ndíriú ar Bhallstát amháin nó níos mó. Is féidir a chinneadh an bhfuil gníomhaíochtaí á ndíriú ar Bhallstát amháin nó níos mó ar bhonn na gcúinsí ábhartha go léir, lena náirítear tosca amhail úsáid teanga nó airgeadra a mbaintear úsáid aisti nó as i gcoitinne i mBallstát. D’fhéadfaí freisin a fháil amach an bhfuil gníomhaíochtaí á ndíriú ar Bhallstát as aip a bheith ar fáil san aipmhargadh náisiúnta ábhartha, as fógraíocht áitiúil a bheith á soláthar nó fógraíocht sa teanga a úsáidtear sa Bhallstát, as úsáid a bheith á baint as aon eolas a thagann ó dhaoine sna Ballstáit le linn a chuid gníomhaíochtaí, nó as láimhseáil an chaidrimh le custaiméirí amhail caidreamh le custaiméirí a sholáthar sa teanga a úsáidtear go coitianta i mBallstát. Is féidir glacadh leis go bhfuil nasc substaintiúil ann freisin nuair a dhíríonn soláthraí seirbhíse a chuid gníomhaíochtaí ar Bhallstát amháin nó níos mó faoi mar a leagtar amach in Airteagal 17(1)(c) de Rialachán 1215/2012 maidir le dlínse agus maidir le haithint agus forghníomhú breithiúnas in ábhair shibhialta agus thráchtála. Is bearta imscrúdaitheacha iad an tOrdú Eorpach chun Fianaise a Thabhairt ar Aird agus an tOrdú Caomhnaithe Eorpach nach féidir a eisiúint ach amháin in imscrúduithe coiriúla nó in imeachtaí coiriúla le haghaidh cionta coiriúla nithiúla. Déanann an nasc le himscrúdú nithiúil idirdhealú idir é féin agus bearta coisctheacha nó oibleagáidí maidir le coinneáil sonraí a leagtar amach de réir dlí agus áirithítear leis go gcuirfear na cearta nós imeachta is infheidhme maidir le himeachtaí coiriúla i bhfeidhm. Dá bhrí sin, tá an inniúlacht chun tús a chur le himscrúduithe mar réamhriachtanas i dtaca le húsáid a bhaint as an Rialachán. Mar cheanglas breise, ní mór go mbeadh baint ag na sonraí atá á lorg leis na seirbhísí atá á dtairiscint ag an soláthraí seirbhíse san Aontas. Caibidil 2 Ordú Eorpach chun Fianaise a Thabhairt ar Aird, Ordú Caomhnaithe Eorpach agus Deimhnithe Airteagal 4: Údarás eisiúna Nuair a bhíonn Ordú Eorpach chun Fianaise a Thabhairt ar Aird nó Ordú Caomhnaithe Eorpach á eisiúint, ní mór go mbeadh baint ag údarás breithiúnach leis i gcónaí mar údarás eisiúna nó sin mar údarás bailíochtaithe. I gcás Orduithe chun sonraí idirbheartaíochta agus sonraí inneachair a sholáthar, tá breitheamh nó cúirt riachtanach. I gcás sonraí rannpháirtí nó sonraí rochtana, is féidir le hionchúisitheoir é sin a dhéanamh freisin. Airteagal 5: Coinníollacha maidir le hOrdú Eorpach chun Fianaise a Thabhairt ar Aird a eisiúint Leagtar amach in Airteagal 5 na coinníollacha a bhaineann le hOrdú Eorpach chun Fianaise a Thabhairt ar Aird a eisiúint. Ní mór go ndéanfadh an túdarás breithiúnach eisiúna iad a mheas. Ní fhéadfar an tOrdú Eorpach chun Fianaise a Thabhairt ar Aird a eisiúint ach i gcás go bhfuil sin riachtanach agus comhréireach sa chás aonair. Ina theannta sin, níor chóir é a eisiúint ach amháin sa chás go mbeadh beart den chineál céanna ar fáil i gcás intíre inchomparáide sa Stát eisiúna. Féadfar Orduithe chun sonraí rannpháirtí agus sonraí rochtana a sholáthar a eisiúint le haghaidh cion coiriúil ar bith. Ba cheart go mbeadh sonraí idirbheartaíochta agus sonraí inneachair faoi réir ceanglais níos déine chun a léiriú gur de chineál níos íogaire iad na sonraí sin agus go bhfuil Orduithe le haghaidh sonraí den sórt sin níos ionraí dá réir, i gcomparáid le sonraí rannpháirtí agus sonraí rochtana. Dá bhrí sin, ní fhéadfar Orduithe a eisiúint ach amháin le haghaidh cionta atá inphionóis le pianbhreith choimeádta ar feadh uastréimhse trí bliana ar a laghad. Ceadaítear cur chuige níos comhréirí trí thairseach bunaithe ar phianbhreith choimeádta uasta a shocrú, chomh maith le roinnt coinníollacha agus coimircí eile ex ante agus ex post chun urraim don chomhréireacht agus do chearta na ndaoine a ndéanann sé difear dóibh a áirithiú. Ag an am céanna, níor cheart go mbainfeadh tairseach an bonn d’éifeachtacht na hionstraime agus dá húsáid ag cleachtóirí. Cuireann na Ballstáit uasmhéideanna éagsúla i bhfeidhm maidir le pianbhreitheanna a bhaineann lena gcóras náisiúnta. Tá difríochtaí idir na cóid choiriúla náisiúnta agus níl siad comhchuibhithe. Tá sin amhlaidh i gcás na gcionta coiriúla agus na smachtbhannaí is infheidhme orthu. Tá difríochtaí idir cóid nós imeachta náisiúnta maidir le tairseacha i dtaca le sonraí idirbheartaíochta nó sonraí inneachair a fháil: ní leagann roinnt Ballstát aon tairseach sonrach amach; forálann roinnt eile acu do liosta cionta. De bharr na tairsí trí bliana beidh raon feidhme na hionstraime teoranta do choireanna tromchúiseacha, ach ní chuirfidh sin teorainn rómhór leis na deiseanna a bheidh ag cleachtóirí úsáid a bhaint aisti. Leis an tairseach seo, eisiatar réimse leathan coireanna ón raon feidhme ag brath ar chód coiriúil an Bhallstáit (mar shampla, i roinnt Ballstát eisiatar rannpháirtíocht i ngníomhaíocht ghrúpa coiriúil eagraithe agus fuadach ach chomh maith leis sin cionta amhail mionghoid, calaois agus ionsaí, a bhféadfaí a mheas gur cionta iad a mbeadh ordú trasteorann chun fianaise a thabhairt ar aird i dtaca le sonraí níos íogaire, míréireach). Ar an lámh eile, cuimsíonn tairseach trí bliana coireanna a néilítear cur chuige níos éifeachtaí ina leith, amhail ballraíocht in eagraíocht choiriúil, maoiniú grúpaí sceimhlitheoireachta, tacaíocht a thabhairt d’eagraíocht choiriúil nó fógraíocht a dhéanamh ina leith, dul faoi oiliúint chun cionta sceimhlitheoireachta a dhéanamh, cionta áirithe a dhéantar le hintinn sceimhlitheoireachta, agus cion a ullmhú lena dhéanamh le hintinn sceimhlitheoireachta, nó ullmhúchán le haghaidh gialla a thógáil, ar cionta iad a bheadh eisiata seachas sin dá gcuirfí tairseach níos airde i bhfeidhm, ag brath ar an mBallstát. Roghnaíodh an tairseach sin lena áirithiú go mbeadh cothromaíocht ann do na Ballstáit ar fad idir éifeachtacht imscrúduithe coiriúla agus cosaint ceart agus comhréireacht. Tá sé de bhuntáiste ag tairseach freisin go bhfuil sí infheidhme go héasca iarbhír. Ina theannta sin, féadfar Orduithe chun sonraí idirbheartaíochta nó sonraí inneachair a sholáthar a eisiúint freisin le haghaidh cionta sonracha comhchuibhithe a liostaítear san fhoráil agus ar cionta iad nach mbeidh fianaise ar fáil ina leith de ghnáth ach amháin i bhfoirm leictreonach. Dá réir sin, tá údar maith leis an Rialachán a chur i bhfeidhm freisin i gcásanna ina bhfuil an phianbhreith choimeádta uasta níos lú ná an tairseach thuas; seachas sin, ní fhéadfaí na coireanna sin a imscrúdú i gceart, agus mar thoradh air sin d’fhéadfadh sé nach mbeadh aon bhaol pionóis ag baint leo. Is forálacha sonracha díobh seo a leanas iad na cionta: (i) Cinneadh Réime 2001/413/CGB ón gComhairle maidir le calaois agus góchumadh modhanna íocaíochta neamhairgid a chomhrac, Treoir 2011/93/AE maidir le mí-úsáid ghnéasach agus teacht i dtír ghnéasach ar leanaí agus pornagrafaíocht leanaí a chomhrac, agus lena nionadaítear Cinneadh Réime 2004/68/CGB ón gComhairle agus (iii) Treoir 2013/40/AE maidir le hionsaithe ar chórais faisnéise agus lena nionadaítear Cinneadh Réime 2005/222/CGB ón gComhairle. Féadfar Orduithe a eisiúint freisin maidir le cionta a liostaítear i dTreoir 2017/541/AE maidir leis an sceimhlitheoireacht a chomhrac agus lena nionadaítear Cinneadh Réime 2002/475/CGB agus lena leasaítear Cinneadh 2005/671/CGB ón gComhairle. Tá uastairseacha íosta de bhliain amháin ar a laghad ag gabháil le cuid de na cionta sin, dhá bhliain le cuid eile, ach níl aon cheann acu faoi uastairseach de bhliain amháin. Leagtar amach faisnéis éigeantach san Airteagal freisin a chaithfidh a bheith mar chuid den Ordú Eorpach chun Fianaise a Thabhairt ar Aird chun go mbeidh ar chumas an tsoláthraí seirbhíse na sonraí a iarradh a aithint agus a sholáthar. Tá an réasúnaíocht agus na forais don riachtanas atá leis an mbeart seo chomh maith lena chomhréireacht mar chuid den Ordú Eorpach chun Fianaise a Thabhairt ar Aird freisin. Cuirfear an tOrdú Eorpach chun Fianaise a Thabhairt ar Aird chun feidhme trí Dheimhniú maidir le hOrdú Eorpach chun Fianaise a Thabhairt ar Aird (EPOC) (féach Airteagal 8) a eisiúint, a ndéanfar é a aistriú agus a chur ar aghaidh chuig an soláthraí seirbhíse. Tá an fhaisnéis éigeantach chéanna san EPOC agus atá san Ordú, seachas na forais don riachtanas atá leis an mbeart agus a chomhréireacht nó sonraí breise faoin gcás. I gcásanna ina ndéantar na sonraí a stóráil nó a phróiseáil mar chuid den bhonneagar atá á chur ar fáil ag soláthraí seirbhíse do chuideachta, i gcás seirbhísí óstála nó seirbhísí bogearraí de ghnáth, ba cheart gurb í an chuideachta féin an seolaí príomhúil le haghaidh iarrata ó na húdaráis imscrúdaithe. D’fhéadfadh nós imeachta OIE nó nós imeachta um Chúnamh Dlíthiúil Frithpháirteach a bheith riachtanach sa chás nach soláthraí seirbhíse a chumhdaítear le raon feidhme an Rialacháin seo an chuideachta. Ní fhéadfar díriú ar an soláthraí seirbhíse ach amháin le hOrdú Eorpach chun Fianaise a Thabhairt ar Aird mura mbeadh sé cuí an iarraidh a dhíriú ar an gcuideachta, go háirithe dá bhféadfadh a leithéid sin an timscrúdú a chur i mbaol, dá mbeadh an chuideachta féin faoi imscrúdú cuir i gcás. Sula ndéanfar Ordú Eorpach chun Fianaise a Thabhairt ar Aird a eisiúint, ní mór don údarás eisiúna díolúintí agus pribhléidí féideartha faoi dhlí Bhallstát an tsoláthraí seirbhíse nó aon tionchar ar leasanna bunúsacha an Bhallstáit sin amhail slándáil náisiúnta agus cosaint, a chur san áireamh. Tá sé mar aidhm leis an togra seo a áirithiú go gcuirfear na díolúintí agus na pribhléidí lena dtugtar cosaint do na sonraí atá á lorg sa Bhallstát san áireamh sa Stát eisiúna, go háirithe nuair a dhéantar foráil iontu do chosaint níos airde ná dlí an Stáit eisiúna. Airteagal 6: Coinníollacha maidir le hOrdú Caomhnaithe Eorpach a eisiúint Tá Ordú Caomhnaithe Eorpach faoi réir coinníollacha den sórt céanna agus atá Ordú Eorpach chun Fianaise a Thabhairt ar Aird. Féadfar é a eisiúint le haghaidh cion ar bith i gcomhréir leis na coinníollacha eile a leagtar amach in Airteagal 6. Tá sé mar aidhm leis sonraí ábhartha a bhaint, a scriosadh nó a athrú i gcásanna ina bhféadfadh soláthar na sonraí sin níos mó ama a thógáil, de bhrí go mbainfear feidhm as cainéil don chomhar breithiúnach mar shampla. Ós rud é, mar shampla, gur féidir an OIE a eisiúint de ghnáth i leith coir ar bith gan é a theorannú d’aon tairseacha, ní dhéanfar an tOrdú Caomhnaithe Eorpach a theorannú ach oiread. Mura mbeadh sin amhlaidh, ní bheadh an ionstraim seo éifeachtach. Chun go mbeidh ar chumas údaráis imscrúdaithe gníomhú go tapa agus ós rud é gurb ionann an iarraidh chun sonraí a sholáthar agus an iarraidh ina dhiaidh sin nuair a dhéanfar na coinníollacha ar fad a iniúchadh arís, féadfaidh ionchúisitheoir Orduithe Caomhnaithe Eorpacha a eisiúint nó a bhailíochtú. Airteagal 7: Seolaí Ordaithe Eorpaigh chun Fianaise a Thabhairt ar Aird nó Ordaithe Caomhnaithe Eorpaigh Ba cheart Orduithe Eorpacha chun Fianaise a Thabhairt ar Aird agus Orduithe Caomhnaithe Eorpacha a dhíriú ar an ionadaí dlíthiúil arna ainmniú ag an soláthraí seirbhíse chun faisnéis a bhailiú in imeachtaí coiriúla i gcomhréir leis an Treoir lena leagtar síos rialacha comhchuibhithe maidir le ceapadh ionadaithe dlíthiúla chun fianaise a bhailiú in imeachtaí coiriúla. Is i bhfoirm Ordaithe Eorpaigh chun Fianaise a Thabhairt ar Aird (‘EPOC’) nó i bhfoirm Ordaithe Caomhnaithe Eorpaigh (‘EPOCPR’) dá dtagraítear in Airteagal 8 a bheidh an tarchur. Beidh an tionadaí dlíthiúil sin freagrach as glacadh leo agus as a bhforghníomhú go tráthúil agus go hiomlán. Fágann sin go mbeidh rogha ag soláthraithe seirbhíse maidir leis an gcaoi a neagróidh siad iad féin chun na sonraí atá ordaithe ag údaráis na mBallstát a sholáthar.

Nuair nár ceapadh aon ionadaí dlíthiúil, féadfar Orduithe a dhíriú ar aon bhunaíocht de chuid an tsoláthraí seirbhíse san Aontas. Baintear feidhm as an rogha chúltaca sin chun éifeachtacht an chórais a áirithiú ar fhaitíos nach mbeadh ionadaí tiomnaithe ceaptha ag an soláthraí seirbhíse (go fóill), sa chás nach bhfuil aon oibleagáid ann ionadaí dlíthiúil a ainmniú i gcomhréir leis an Treoir cuir i gcás, mar nach bhfuil soláthraithe seirbhíse bunaithe agus gníomhach ach amháin i mBallstát amháin nó nuair nach bhfuil an oibleagáid maidir le hionadaí dlíthiúil a cheapadh i bhfeidhm fós, roimh sprioc-am trasuímh na Treorach. I gcás neamhchomhlíonadh ag ionadaí dlíthiúil, tá dhá chás ina bhféadfaidh an túdarás eisiúna díriú ar aon bhunaíocht de chuid an tsoláthraí seirbhíse san Aontas: i gcásanna éigeandála faoi mar a shainítear in Airteagal 9(2), agus i gcásanna nuair nach gcomhlíonann an tionadaí dlíthiúil a chuid oibleagáidí faoi Airteagal 9 agus faoi Airteagal 10, agus nuair a chreideann an túdarás eisiúna go bhfuil baol soiléir ann go gcaillfear sonraí. Airteagal 8: Deimhniú um Ordú Eorpach chun Fianaise a Thabhairt ar Aird agus um Ordú Caomhnaithe Eorpach Baintear feidhm as an EPOC agus as an EPOCPR chun na hOrduithe a tharchur chuig an seolaí a shainmhínítear in Airteagal 7. Soláthraítear teimpléid don dá dheimhniú in Iarscríbhinn I agus in Iarscríbhinn II den Rialachán; is gá iad a aistriú go ceann de theangacha oifigiúla an Bhallstáit ina bhfuil an seolaí suite. Féadfaidh an soláthraí seirbhíse a dhearbhú go nglacfar freisin le hOrduithe i dteangacha oifigiúla eile de chuid an Aontais. Tá sé mar aidhm ag na Deimhnithe an fhaisnéis riachtanach ar fad atá le tarchur chuig an seolaí a sholáthar i bhformáid chaighdeánaithe agus ar an mbealach sin déanfar foinsí earráide a íoslaghdú, beidh sé éasca na sonraí a aithint agus déanfar saorthéacs a sheachaint a mhéid is féidir agus dá réir sin laghdófar costais aistriúcháin. Ní chuirfear an réasúnaíocht iomlán agus na forais don riachtanas agus don chomhréireacht ná sonraí breise faoin gcás san áireamh sa Deimhniú ar eagla go gcuirfí na himscrúduithe i mbaol. Dá bhrí sin, níl gá leis ach amháin mar chuid den Ordú féin ionas gur féidir leis an duine atá faoi dhrochamhras agóid a dhéanamh ina aghaidh ina dhiaidh sin le linn na nimeachtaí coiriúla. Tá ardáin cruthaithe ag roinnt soláthraithe seirbhíse cheana féin le haghaidh iarrataí ó lucht forfheidhmithe an dlí a thíolacadh. Ní chuirfear cosc ar úsáid na nardán sin leis an Rialachán, mar go mbaineann mórán buntáistí leis, lena náirítear go bhféadfaí fíordheimhniú a dhéanamh go héasca agus na sonraí a tharchur go slán dá bharr. Mar sin féin, ní mór go gceadódh na hardáin an EPOC agus an EPOCPR a thíolacadh san fhormáid dá bhforáiltear in Iarscríbhinn I agus in Iarscríbhinn II, gan sonraí breise a bhaineann leis an Ordú a iarraidh. D’fhéadfadh ardáin a bhunaigh Ballstáit nó comhlachtaí de chuid an Aontais modhanna slána tarchuir a chur ar fáil freisin chomh maith le fíordheimhniú na nOrduithe agus bailiú staitisticí a éascú. Ba cheart freisin breithniú a dhéanamh ar an bhféidearthacht a bhaineann le leathnú a dhéanamh ar ardáin eCodex agus SIRIUS chun go mbeadh nasc slán le soláthraithe seirbhíse san áireamh iontu chun an EPOC agus an EPOCPR a tharchur agus, nuair is cuí, chun freagraí a fháil ó na soláthraithe seirbhíse. Airteagal 9: EPOC a fhorghníomhú Cuirtear de cheangal ar sheolaithe le hAirteagal 9 freagra a thabhairt ar EPOCanna, agus tugtar isteach sprioc-amanna éigeantacha leis. Is fad deich lá a bhíonn sa sprioc-am go hiondúil, ach féadfaidh na húdaráis sprioc-am nios giorra a shocrú nuair atá údar maith leis sin. Ina theannta sin, i gcásanna éigeandála, a shainmhínítear mar chás ina bhfuil garbhaol ann do bheatha nó do shláine coirp duine nó do bhonneagar criticiúil, is fad sé uair an chloig atá sa sprioc-am. Áirithítear leis an bhforáil freisin go bhféadfadh sé go mbeadh plé idir an seolaí agus an túdarás eisiúna. Má tá an EPOC neamhiomlán, mícheart go follasach, nó mura bhfuil dóthain faisnéise ann chun go mbeadh ar chumas an tsoláthraí seirbhíse an EPOC a fhorghníomhú, rachaidh an seolaí i dteagmháil leis an údarás eisiúna agus lorgóidh sé soiléiriú, agus an fhoirm in Iarscríbhinn III á húsáid aige. Chomh maith leis sin, cuirfidh sé an túdarás eisiúna ar an eolas faoi chásanna nach féidir leis na sonraí a sholáthar ina leith de bharr force majeure, nó de bharr dodhéantacht de facto. Is é sin an cás más rud é, mar shampla, nach raibh an duine a bhfuil a chuid sonraí á lorg mar chustaiméir ag an tseirbhís sin nó — faoi oibleagáidí príobháideachta eile mar shampla — gur scrios an soláthraí seirbhíse na sonraí sula bhfuair sé féin nó a ionadaí dlíthiúil an tOrdú. Níor mhór don údarás eisiúna a bheith feasach ar na cúinsí sin chun freagairt go tapa, an fhianaise leictreonach a bhailiú ó sholáthraí seirbhíse eile, b’fhéidir, agus gan ligean don údarás eisiúna nós imeachta a fhorfheidhmiú nuair nach mbeadh aon chiall leis sin. Mura gcuireann an seolaí an fhaisnéis ar fáil in aon chor, nó mura gcuireann sé ar fáil í ar bhealach uileghabhálach nó tráthúil, ar chúiseanna seachas iad sin atá luaite thuas, ní mór dó na cúiseanna a chur in iúl don údarás eisiúna san fhoirm atá san áireamh in Iarscríbhinn III. Mar sin, féadfaidh seolaithe aon cheist a bhaineann le forghníomhú an EPOC a ardú leis an údarás eisiúna. Dá bharr sin, féadfaidh an túdarás eisiúna an EPOC a cheartú nó a athbhreithniú ag an tús, roimh chéim an fhorfheidhmithe. Nuair nach soláthraítear na sonraí ar an bpointe, go háirithe nuair a chuirtear tús le plé idir an seolaí agus an túdarás eisiúna, rud a chiallaíonn nach gcloífear leis na sprioc-amanna in Airteagal 9(1) a thuilleadh, tá sé d’oibleagáid ar an soláthraí seirbhíse, nuair a fhaightear an EPOC, na sonraí a chaomhnú ionas nach gcaillfear iad, ar choinníoll gur féidir na sonraí a aithint. D’fhéadfadh sé gur i dtaca leis an EPOC soiléirithe a bheadh an caomhnú, nó i dtaca le Cúnamh Dlíthiúil Frithpháirteach ina dhiaidh sin, nó le hiarraidh OIE a chuirfear ar aghaidh in ionad an EPOC bunaidh. Airteagal 10: EPOCPR a fhorghníomhú Chun EPOCPR a fhorghníomhú, ní mór na sonraí atá ar fáil ag an am a bhfaighfear an tOrdú a chaomhnú. Ba cheart go gcaomhnódh soláthraithe seirbhíse na sonraí chomh fada agus is gá chun na sonraí a thabhairt ar aird arna iarraidh sin, ar choinníoll go ndeimhníonn an túdarás eisiúna laistigh de 60 lá tar éis an tOrdú a eisiúint gur seoladh an iarraidh ina dhiaidh sin chun na sonraí a thabhairt ar aird. Chuige sin, is gá go mbeadh ar a laghad roinnt céimeanna foirmiúla glactha, amhail iarraidh ar chúnamh dlíthiúil frithpháirteach i gcomhair aistriúcháin a thíolacadh. Ar an lámh eile, níor chóir iarrataí ar chaomhnú a dhéanamh ná a choinneáil ach amháin ar feadh na tréimhse is gá chun go bhféadfar iarraidh a dhéanamh ina dhiaidh sin chun na sonraí sin a thabhairt ar aird. Chun caomhnú nach bhfuil gá leis nó atá rófhada a sheachaint, cuirfidh an túdarás a d’eisigh an tOrdú Eorpach chun sonraí a thabhairt ar aird an seolaí ar an eolas a luaithe a dhéanfar cinneadh gan eisiúint a dhéanamh, nó nuair a dhéanfar cinneadh ordú chun fianaise a thabhairt ar aird a aistarraingt nó iarraidh maidir le comhar breithiúnach a aistarraingt. Áirithítear leis an bhforáil seo freisin go bhféadfadh sé go mbeadh plé idir an seolaí agus an túdarás eisiúna, cosúil le forálacha Airteagal 9. Má tá an EPOCPR neamhiomlán, mícheart go follasach, nó mura bhfuil dóthain faisnéise ann chun go mbeadh ar chumas an tsoláthraí seirbhíse an EPOCPR a fhorghníomhú, rachaidh an seolaí i dteagmháil leis an údarás eisiúna agus lorgóidh sé soiléiriú, agus an Fhoirm in Iarscríbhinn III á húsáid aige. Chomh maith leis sin, cuirfidh sé an túdarás eisiúna ar an eolas maidir le cásanna nach féidir leis na sonraí a sholáthar ina leith de bharr cúinsí a ndéantar iad a mheas mar force majeure, nó de bharr dodhéantacht de facto, nó ar chúiseanna eile. Airteagal 11: Rúndacht agus faisnéis an úsáideora Ní mór rúndacht an imscrúdaithe atá ar siúl, lena náirítear go bhfuil Ordú déanta chun sonraí ábhartha a fháil, a chosaint. Is é Airteagal 19 de Threoir OIE a spreag an tAirteagal seo. Foráiltear ann don oibleagáid atá ar an seolaí agus murab ionann iad, ar an soláthraí seirbhíse, rúndacht an EPOC nó an EPOCPR a chaomhnú, go háirithe trí staonadh ón duine a bhfuil a chuid sonraí á lorg a chur ar an eolas faoi, sa chás go niarrfaidh an túdarás eisiúna é sin chun imscrúdú cionta coiriúla a chumhdach, i gcomhlíonadh Airteagal 23 RGCS. Ar an lámh eile, tá sé tábhachtach, ar chúiseanna a bhaineann le leigheasanna dlí a fheidhmiú san áireamh, go gcuirfí an duine a bhfuil a chuid sonraí á lorg ar an eolas faoi sin. Nuair nach ndéanann an soláthraí seirbhíse é sin, arna iarraidh sin don údarás eisiúna, cuirfidh an túdarás eisiúna an duine ar an eolas i gcomhréir le hAirteagal 13 den Treoir maidir le Cosaint Sonraí i Réimse Fhorfheidhmiú an Dlí nuair nach bhfuil aon bhaol ann a thuilleadh go ndéanfar dochar don imscrúdú agus cuirfear faisnéis faoi leigheasanna dlí atá ar fáil san áireamh freisin. De bhrí go bhfuil cur isteach níos lú ar chearta i gceist, ní fhoráiltear d’fhaisnéis den sórt sin i gcás Ordú Caomhnaithe Eorpach, ní fhoráiltear di ach amháin i gcás Orduithe Eorpacha chun Fianaise a Thabhairt ar Aird. Airteagal 12: Aisíocaíocht costas Má fhoráiltear dó sin le dlí náisiúnta an Stáit eisiúna i gcomhair orduithe intíre i gcásanna intíre den sórt céanna, féadfaidh soláthraithe seirbhíse aisíocaíocht ar a gcuid costas a éileamh ón Stát eisiúna i gcomhréir le dlí náisiúnta an Stáit eisiúna. Áirithíonn sé sin cóir chomhionann do sholáthraithe seirbhíse a bhfuil ordú intíre á dhíriú orthu agus dóibh siúd a bhfuil EPOC á dhíriú orthu ag an mBallstát céanna, má roghnaigh an Ballstát sin aisíocaíocht a dhéanamh le soláthraithe seirbhíse áirithe. Ar an lámh eile, ní dhéantar aisíocaíocht costas a chomhchuibhiú leis an Rialachán atá beartaithe, mar go ndearna na Ballstáit roghanna éagsúla ina leith sin.

Is féidir leis an soláthraí seirbhíse na costais a éileamh go díreach, nó sin trína ionadaí dlíthiúil. Ní fhéadfar iad a aisíoc ach uair amháin. Caibidil 3 Smachtbhannaí agus forfheidhmiú Airteagal 13: Smachtbhannaí Áiritheoidh na Ballstáit go mbeidh pionóis airgid atá éifeachtach, comhréireach, agus a mbeidh feidhm iombhagartha leo ar fáil nuair nach gcomhlíonann soláthraithe seirbhíse a gcuid oibleagáidí faoi Airteagal, 9, Airteagal 10, nó Airteagal 11. Beidh an méid sin gan dochar do dhlíthe náisiúnta lena bhforáiltear do chur i bhfeidhm smachtbhannaí coiriúla i gcásanna den sórt sin. Airteagal 14: Nós imeachta maidir le forfheidhmiú Le hAirteagal 14 foráiltear maidir le nós imeachta chun na hOrduithe a fhorfheidhmiú i gcás neamhchomhlíonadh le cabhair ón mBallstát ina bhfuil seolaí an Deimhnithe a tarchuireadh suite. Ag brath ar an seolaí tosaigh, is é sin Ballstát an tsoláthraí seirbhíse nó Ballstát an ionadaí dhlíthiúil. Aistreoidh an túdarás eisiúna an tOrdú iomlán, an réasúnaíocht maidir le riachtanas agus comhréireacht san áireamh, chomh maith leis an Deimhniú, chuig an údarás inniúil sa Stát forfheidhmiúcháin agus déanfaidh an Stát sin an tOrdú a fhorfheidhmiú i gcomhréir lena dhlíthe náisiúnta féin agus na smachtbhannaí a luadh in Airteagal 13 á núsáid aige, más gá. Má tharchuirtear an tOrdú chuig an Stát forfheidhmiúcháin lena fhorfheidhmiú, féadfaidh an túdarás forfheidhmiúcháin a chinneadh gan aitheantas a thabhairt don Ordú ná é a fhorfheidhmiú, sa chás, nuair a fhaightear é, go measann sé go bhfuil ceann de na forais theoranta chun cur ina aghaidh infheidhme, agus tar éis dul i gcomhairle leis an údarás eisiúna. Ina theannta sin, má thionscnaítear an nós imeachta maidir le forfheidhmiú, beidh an seolaí féin ábalta cur in aghaidh an Ordaithe atá os comhair an údaráis forfheidhmiúcháin. Féadfaidh an seolaí an méid sin a dhéanamh ar bhonn ceann ar bith de na forais sin, cé is moite de dhíolúintí agus pribhléidí ach lena náirítear cásanna inar léir nár eisigh nó nár bhailíochtaigh údarás inniúil an tOrdú nó sa chás go sáródh an comhlíonadh Cairt um Chearta Bunúsacha an Aontais Eorpaigh go follasach nó go mbeadh sé míchuí go follasach. Mar shampla, i gcás Ordú lena niarrtar sonraí inneachair a sholáthar a bhaineann le haicme daoine neamhshainithe i limistéar geografach nó i gcás nach bhfuil aon nasc ann le himeachtaí coiriúla nithiúla, thabharfadh sin neamhaird go follasach ar na coinníollacha le haghaidh Ordú Eorpach chun Fianaise a Thabhairt ar Aird a eisiúint faoi mar a leagtar amach sa Rialachán seo agus bheadh sé sin soiléir cheana féin ó inneachar an Deimhnithe féin. Ní fhéadfaidh aon duine eile ach amháin an duine a bhfuil a chuid sonraí á lorg forais eile a agairt, laistigh de chreat a leigheasanna dlí féin sa Stát eisiúna (féach Airteagal 17 thíos). Ina theannta sin, beidh leigheas dlí ag soláthraithe seirbhíse in aghaidh chinneadh an údaráis forfheidhmiúcháin a bhfuil pionós á fhorchur aige orthu. Tá roinnt sprioc-amanna sa nós imeachta forfheidhmithe chun go seachnóidh an túdarás forfheidhmiúcháin agus an túdarás eisiúna tuilleadh moille le linn an nóis imeachta seo. Caibidil 4 Leigheasanna Airteagal 15 agus Airteagal 16: Nós imeachta maidir le hathbhreithniú i gcás easaontachtaí oibleagáidí a eascraíonn as dlí tríú tír. Foráiltear in Airteagal 15 agus in Airteagal 16 do nósanna imeachta athbhreithnithe ar eagla go mbeadh ar sholáthraithe seirbhísí a bhfuil a gceanncheathrúna i dtríú tíortha aghaidh a thabhairt ar easaontachtaí oibleagáidí. Tá tábhacht an-mhór ag baint leis na forálacha sin freisin maidir le cosaint ceart aonair agus an chúirtéis idirnáisiúnta a áirithiú. Trí chaighdeán a shocrú, tá sé mar aidhm acu tríú tíortha a spreagadh chun foráil a dhéanamh do leibhéal cosanta den sórt céanna. Ina mhalairt de chás, nuair atá údaráis i dtríú tír ag iarraidh sonraí saoránaigh de chuid AE a fháil ó sholáthraí seirbhíse de chuid AE, féadfaidh dlíthe an Aontais nó dlíthe na mBallstát, amhail an acquis cosanta sonraí, ar dlíthe iad lena dtugtar cosaint do chearta bunúsacha, nochtadh a chosc ar an mbealach céanna. Tá an tAontas Eorpach ag súil go nurramóidh tríú tíortha na toirmisc chéanna agus a urramaítear leis an togra seo. Féadfaidh an seolaí an nós imeachta in Airteagal 15 a spreagadh má tá comhlíonadh Ordaithe Eorpaigh chun Fianaise a Thabhairt ar Aird mar chúis le sárú dlí(the) tríú tír, ar dlí(the) é(iad) lena dtoirmistear nochtadh sonraí ar na forais go bhfuil sin riachtanach chun cosaint a thabhairt do chearta bunúsacha na ndaoine aonair lena mbaineann nó do leasanna bunúsacha an tríú tír, ar leasanna iad a bhaineann le slándáil náisiúnta nó le cosaint. Tá sé de cheangal ar an seolaí na forais dá chinneadh go bhfuil easaontachtaí oibleagáidí i gceist a chur in iúl don údarás eisiúna le hagóid réasúnaithe. Ní fhéadfar agóid réasúnaithe den sórt sin a dhéanamh agus gan de bhunús léi ach nach ann d’fhorálacha den sórt céanna i ndlí an tríú tír ná ní féidir í a dhéanamh ar an gcúinse go bhfuil na sonraí stóráilte i dtríú tír agus ar an gcúinse sin amháin. Déanfar an agóid réasúnaithe a tharraingt anuas de bhun an nóis imeachta a leagtar amach in Airteagal 9(5) chun a chur in iúl nach bhfuiltear meáite ar chomhlíonadh a dhéanamh, agus an fhoirm a sholáthraítear in Iarscríbhinn III á húsáid chuige sin. Ar bhonn na hagóide réasúnaithe sin, déanfaidh an túdarás eisiúna athbhreithniú ar a Ordú féin. Má roghnaíonn an túdarás eisiúna an tOrdú a aistarraingt, tiocfaidh deireadh leis an nós imeachta. Más mian leis an údarás eisiúna seasamh leis an Ordú, aistreofar an cás chuig cúirt inniúil a Bhallstáit. Ansin déanann an chúirt a mheas, bunaithe ar an agóid réasúnaithe agus fíricí ábhartha an cháis á gcur san áireamh aici, an bhfuil feidhm ag dlí an tríú tír maidir leis an gcás sonrach i dtrácht agus — má tá feidhm leis — an bhfuil easaontacht i gceist sa chás sonrach i dtrácht. Agus an measúnú sin á dhéanamh aici, ba cheart don chúirt a chur san áireamh an bhfuil dlí an tríú tír beartaithe go follasach chun leasanna eile a chosaint nó an bhfuil sé dírithe ar ghníomhaíochtaí neamhdhleathacha a chumhdach ó iarrataí forfheidhmithe dlí i gcomhthéacs imscrúduithe coiriúla, seachas a bheith beartaithe chun cosaint a thabhairt do chearta bunúsacha, nó do leasanna tríú tír i dtaca le slándáil náisiúnta nó le cosaint. Má chinneann an chúirt go bhfuil easaontacht oibleagáidí iarbhír ag eascairt as dlíthe lena dtugtar cosaint do chearta bunúsacha daoine aonair nó lena dtugtar cosaint do leasanna bunúsacha an tríú tír, ar leasanna iad a bhaineann le slándáil náisiúnta nó le cosaint, ní mór don chúirt tuairim a iarraidh ón tríú tír ábhartha trí údaráis náisiúnta lárnacha an tríú tír. Má dheimhníonn an tríú tír a ndeachthas i gcomhairle léi gur ann don easaontacht agus má dhéanann sí agóid i gcoinne fhorghníomhú an Ordaithe, ní mór don chúirt an tOrdú a aistarraingt. Má thagann an easaontacht chun cinn ar bhonn reachtaíocht eile de chuid tríú tír nach bhfeidhmíonn chun cosaint a thabhairt do chearta bunúsacha daoine aonair ná do leasanna bunúsacha an tríú tír, ar leasanna iad a bhaineann le slándáil náisiúnta nó le cosaint, ansin déanfaidh an chúirt a cinneadh bunaithe ar chothromú a dhéanamh idir na leasanna ar son seasamh leis an Ordú agus na leasanna in aghaidh seasamh leis an Ordú. Beidh feidhm freisin ag na coinníollacha a leagtar amach in Airteagal 9, go háirithe na hoibleagáidí caomhnaithe a ndéantar cur síos orthu in Airteagal 9(6), maidir le cásanna ina dtarlaíonn easaontacht oibleagáidí ag eascairt as dlí tríú tír. Nuair a thagann an chúirt ar an gcinneadh go seasfar leis an Ordú, cuirfear an túdarás eisiúna agus an soláthraí seirbhíse ar an eolas d’fhonn dul ar aghaidh agus é a fhorghníomhú. Nuair a chuirtear an tOrdú i leataobh, féadfar Ordú Caomhnaithe Eorpach ar leith a eisiúint chun a áirithiú go mbeidh na sonraí ar fáil sa chás go bhféadfaí iad a fháil trí iarraidh um chúnamh dlíthiúil frithpháirteach. Ó tharla nach mbíonn nochtadh sonraí mar thoradh ar an Ordú Caomhnaithe Eorpach ann féin, agus dá bhrí sin nach bhfuil imní den sórt céanna i gceist leis, tá an nós imeachta athbhreithnithe teoranta don Ordú Eorpach chun Fianaise a Thabhairt ar Aird. Airteagal 17: Leigheasanna éifeachtacha Áirithítear leis an bhforáil sin go bhfuil leigheasanna éifeachtacha ag daoine a ndéanann an tOrdú Eorpach chun Fianaise a Thabhairt ar Aird difear dóibh. Feidhmítear na leigheasanna sin sa Stát eisiúna i gcomhréir leis an dlí náisiúnta. I gcás daoine atá faoi dhrochamhras agus daoine atá cúisithe, feidhmítear na leigheasanna le linn na nimeachtaí coiriúla de ghnáth. Ní chuirtear aon leigheasanna sonracha ar fáil don Ordú Caomhnaithe Eorpach, ar ordú é nach gceadaítear nochtadh sonraí leis uaidh féin agus ann féin, seachas sna cásanna sin ina leanann Ordú Eorpach chun Fianaise a Thabhairt ar Aird nó ionstraim eile a mbeidh nochtadh mar thoradh uirthi é, agus is as cás den sórt sin a eascraíonn leigheasanna sonracha. Beidh sé de cheart freisin ag daoine a raibh a gcuid sonraí á lorg agus nach daoine iad atá faoi dhrochamhras nó atá cúisithe in imeachtaí coiriúla leigheas dlí a fháil sa Stát eisiúna. Tá na cearta sin ar fad gan dochar d’aon leigheasanna atá ar fáil faoin Treoir maidir le Cosaint Sonraí i Réimse Fhorfheidhmiú an Dlí agus faoi RGCS. Neamhchosúil leis an méid a ndéantar foráil dó i dtaca le soláthraithe seirbhíse, ní chuirtear teorainn, leis an Rialachán, leis na forais a d’fhéadfadh a bheith ag na daoine sin go léir chun agóid a dhéanamh in aghaidh dhlíthiúlacht an Ordaithe. Tá riachtanas agus comhréireacht an Ordaithe san áireamh sna forais sin.

Ní chuireann feidhmiú leigheasanna sa Stát eisiúna ualach míréireach ar dhaoine a ndéanann sé difear dóibh. Mar is amhlaidh i gcás Orduithe a fhorfheidhmítear trí chomhar breithiúnach de chineálacha eile, is iad na cúirteanna sa stát eisiúna is oiriúnaí chun athbhreithniú a dhéanamh ar dlíthiúlacht Orduithe Eorpacha chun Fianaise a Thabhairt ar Aird a d’eisigh a gcuid údarás féin agus a gcomhoiriúnacht lena ndlí náisiúnta féin a mheas. Ina theannta sin, le linn phróiseas an fhorfheidhmithe, féadfaidh seolaithe cur in aghaidh fhorfheidhmiú EPOC nó EPOCPR ina mBallstát aíochta go leithleach ar bhonn liosta foras a áirítear sa Rialachán (féach Airteagal 14 thuas). Airteagal 18: Pribhléidí agus díolúintí a áirithiú faoi dhlí an Stáit forfheidhmithe Saothraítear an cuspóir céanna leis an bhforáil sin agus a shaothraítear in Airteagal 5(7) lena áirithiú go gcuirfear na díolúintí agus na pribhléidí a thugann cosaint do na sonraí atá á lorg i mBallstát an tsoláthraí seirbhíse san áireamh sa Stát eisiúna, go háirithe nuair atá difríochtaí idir na Ballstáit sin, chomh maith le leasanna bunúsacha an Bhallstáit sin amhail slándáil náisiúnta agus cosaint. Foráiltear le hAirteagal 18 go gcaithfidh an chúirt sa Stát eisiúna iad a chur san áireamh amhail is dá mbeadh foráil déanta dóibh faoina ndlí náisiúnta féin. De bharr na ndifríochtaí atá idir na Ballstáit nuair a bhíonn ábharthacht agus inghlacthacht fianaise á meas, fágann an fhoráil roinnt solúbthachta ag na cúirteanna maidir leis an gcaoi ina gcuirfear san áireamh iad. Caibidil 5 Forálacha críochnaitheacha Airteagal 19: Faireachán agus tuairisciú Ceanglaítear ar an mBallstát san Airteagal sin faisnéis shonrach a bhaineann le cur i bhfeidhm an Rialacháin a thuairisciú d’fhonn cuidiú leis an gCoimisiún agus a chuid dualgas faoi Airteagal 24 á bhfeidhmiú aige. Bunóidh an Coimisiún clár mionsonraithe chun faireachán a dhéanamh ar aschuir, ar thorthaí agus ar thionchair an Rialacháin seo. Airteagal 20: Leasuithe ar na Deimhnithe agus ar na Foirmeacha De bharr na nDeimhnithe agus na bhfoirmeacha atá in Iarscríbhinní I, in Iarscríbhinn II, agus in Iarscríbhinn III den togra seo, beidh sé níos éasca EPOC agus EPOCPR a fhorghníomhú. Ar an gcúis sin, beidh gá sa todhchaí aghaidh a thabhairt ar an riachtanas a d’fhéadfadh a bheith le hinneachar an Deimhnithe agus na foirme a fheabhsú chomh tapa agus is féidir. Ní fhreagraíonn leasú na trí iarscríbhinn tríd an ngnáthnós imeachta reachtach don riachtanas sin, agus is gnéithe neamhriachtanacha de na gníomhartha reachtacha iad. Sainmhínítear na príomhghnéithe sin in Airteagal 8. Dá bhrí sin, leagtar síos in Airteagal 20 nós imeachta níos tapa le haghaidh leasuithe trí ghníomhartha tarmligthe. Airteagal 21: Tarmligean a fheidhmiú Leagtar síos san Airteagal sin na coinníollacha faoina bhfuil sé de chumhacht ag an gCoimisiún gníomhartha tarmligthe a ghlacadh chun foráil a dhéanamh do leasuithe riachtanacha ar an Deimhniú agus ar na foirmeacha atá i gceangal leis an togra. Leagtar síos ann nós imeachta caighdeánach chun gníomhartha tarmligthe den sórt sin a ghlacadh. Airteagal 22: Fógraí Ceanglaítear ar na Ballstáit a chur in iúl don Choimisiún cé hiad na húdaráis eisiúna inniúla agus na húdaráis forfheidhmiúcháin inniúla, agus cad iad na cúirteanna a bhfuil inniúlacht acu chun déileáil le hagóidí réasúnaithe i gcás easaontacht dlí. Airteagal 23: An Gaol le hOrduithe Imscrúdaithe Eorpacha Soiléirítear leis an bhforáil seo nach gcuirtear cosc ar údaráis na mBallstát leis an Rialachán seo Orduithe Imscrúdaithe Eorpacha a eisiúint i gcomhréir le Treoir 2014/41/AE chun fianaise leictreonach a fháil. Airteagal 24: Meastóireacht Leagtar amach leis an bhforáil seo go ndéanfaidh an Coimisiún meastóireacht ar an Rialachán seo i gcomhréir le Treoracha Rialála Níos Fearr an Choimisiúin de bhun mhír 22 den Chomhaontú Idirinstitiúideach an 13 Aibreán 2016. Tuairisceoidh an Coimisiún do Pharlaimint na hEorpa agus don Chomhairle ar thorthaí na meastóireachta, lena náirítear measúnú ar an ngá atá lena raon feidhme a leathnú chuig seirbhísí nach bhfuil cumhdaithe go fóill ach a d’fhéadfadh éirí níos ábhartha i dtaca le himscrúduithe, cúig bliana i ndiaidh theacht i bhfeidhm an Rialacháin atá beartaithe. Airteagal 25: Teacht i bhfeidhm Tiocfaidh an Rialachán atá beartaithe i bhfeidhm an fichiú lá tar éis a fhoilsithe san Iris Oifigiúil. Beidh feidhm ag an Rialachán ansin sé mhí i ndiaidh dháta a theacht i bhfeidhm. 2018/0108 (COD) Togra le haghaidh

RIALACHÁN Ó PHARLAIMINT NA hEORPA AGUS ÓN gCOMHAIRLE maidir le hOrduithe Eorpacha chun Fianaise a Thabhairt ar Aird agus Orduithe Caomhnaithe Eorpacha i gcomhair fianaise leictreonach in ábhair choiriúla TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 82(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Tá sé leagtha amach mar chuspóir dó féin ag an Aontas limistéar saoirse, slándála agus ceartais a chothabháil agus a fhorbairt. Ar mhaithe le limistéar den sórt sin a bhunú de réir a chéile, tá an tAontas chun bearta a ghlacadh a bhaineann leis an gcomhar breithiúnach in ábhair choiriúla bunaithe ar phrionsabal an aitheantais fhrithpháirtigh do bhreithiúnais agus do chinntí breithiúnacha, a dtagraítear dóibh go coitianta mar bhunchloch an chomhair bhreithiúnaigh in ábhair choiriúla laistigh den Aontas ón gComhairle Eorpach in Tampere an 15 agus 16 Deireadh Fómhair 1999. (2)Tá bearta chun fianaise leictreonach a fháil agus a chaomhnú chun imscrúduithe coiriúla agus ionchúisimh a chumasú ar fud an Aontais ag éirí níos tábhachtaí. Tá tábhacht bhunúsach ag baint le sásraí éifeachtacha chun fianaise leictreonach a fháil i dtaca le coiriúlacht a chomhrac, faoi réir coinníollacha lena áirithiú go bhfuil siad i gcomhréir go hiomlán le cearta bunúsacha agus leis na prionsabail a aithnítear i gCairt um Chearta Bunúsacha an Aontais Eorpaigh de réir mar a chumhdaítear sna Conarthaí iad, go háirithe prionsabail an riachtanais agus na comhréireachta, agus na prionsabail a bhaineann le próiseas cuí, cosaint sonraí, rúndacht chomhfhreagrais agus príobháideacht. (3)Sa chomhráiteas ó na hAirí Dlí agus Cirt agus ó na hAirí Gnóthaí Baile agus ó ionadaithe institiúidí an Aontais an 22 Márta 2016 maidir leis na hionsaithe sceimhlitheoireachta sa Bhruiséil leagadh béim ar an ngá a bhí, mar ábhar tosaíochta, le bealaí a aimsiú chun fianaise leictreonach a chaomhnú agus a bhailiú níos tapa agus níos éifeachtaí agus chun bearta nithiúla a shainaithint chun aghaidh a thabhairt ar an ábhar seo. (4)Leagadh béim i gConclúidí na Comhairle an 9 Meitheamh 2016 ar an méadú atá tagtha ar an tábhacht a bhaineann le fianaise leictreonach in imeachtaí coiriúla, agus ar an tábhacht a bhaineann leis an gcibearspás a chosaint ó mhí-úsáid agus ó ghníomhaíochtaí coiriúla ar mhaithe le leas an gheilleagair agus na socha agus dá bhrí sin, is gá go mbeadh uirlisí éifeachtacha ag údaráis forfheidhmithe dlí agus ag údaráis bhreithiúnacha chun gníomhartha coiriúla a bhaineann leis an gcibearspás a imscrúdú agus a ionchúiseamh. (5)Ina Theachtaireacht Chomhpháirteach maidir le Teacht Aniar, Díspreagadh agus Cosaint an 13 Meán Fómhair 2017, leag an Coimisiún béim ar imscrúdú agus ionchúiseamh éifeachtach na coireachta cibearchumasaithe mar bhac fíorthábhachtach ar chibear-ionsaithe, agus ar an ngá a bhí le creat nós imeachta an lae inniu a chur in oiriúint níos fearr d’aois an idirlín. Ní fhéadfadh na nósanna imeachta atá ann faoi láthair coinneáil suas le luas na gcibear-ionsaithe in amanna, ar ionsaithe iad a chruthaíonn an gá faoi leith atá le comhar tapa trasteorann. (6)D’athluaigh Parlaimint na hEorpa an imní sin ina Rún maidir leis an gcomhrac in aghaidh na cibearchoireachta an 3 Deireadh Fómhair 2017, inar tarraingíodh aird ar na dúshláin is féidir leis an gcreat dlíthiúil ilroinnte atá ann faoi láthair a chruthú do sholáthraithe seirbhíse ar mian leo iarrataí maidir le forfheidhmiú an dlí a chomhlíonadh agus iarradh ar an gCoimisiún creat dlíthiúil de chuid an Aontais a chur ar aghaidh i gcomhair fianaise leictreonach agus go mbeadh coimircí leordhóthanacha ann do chearta agus do shaoirse gach duine lena mbaineann. (7)Is féidir seirbhísí gréasánbhunaithe a sholáthar ó áit ar bith agus ní gá go mbeadh bonneagar fisiceach, áitribh ná foireann oibre acu sa tír ábhartha. Mar thoradh air sin, is minic a dhéantar fianaise ábhartha a stóráil lasmuigh den Stát imscrúdaithe nó go mbíonn sé á stóráil ag soláthraí seirbhíse atá bunaithe lasmuigh den Stát sin. Is minic nach mbíonn aon nasc eile idir an cás atá faoi imscrúdú sa Stát lena mbaineann agus an Stát ina bhfuil áit stórála nó príomh-bhunáit an tsoláthraí seirbhíse. (8)Mar gheall ar an easpa naisc sin, is minic a dhírítear iarrataí maidir le comhar breithiúnach ar stáit atá ag óstáil líon mór soláthraithe seirbhíse, ach nach bhfuil aon bhaint eile acu leis an gcás i dtrácht. Ina theannta sin, tá méadú tagtha ar líon na niarrataí i bhfianaise úsáid níos mó a bheith á baint as seirbhísí líonraithe, ar seirbhísí iad atá gan teorainn de réir a gcineáil. Mar thoradh air sin, is minic a thógann sé achar fada fianaise leictreonach a fháil nuair a úsáidtear bealaí an chomhair bhreithiúnaigh — d’fhéadfadh sé nach mbeadh leideanna ar fáil ina dhiaidh sin de bharr na moille. Ina theannta sin, níl aon chreat soiléir ann don chomhar le soláthraithe seirbhíse, agus glacann soláthraithe áirithe i dtríú tíortha le hiarrataí díreacha i gcomhair sonraí nach inneachar iad de réir mar atá ceadaithe ag a ndlí intíre infheidhme. Mar thoradh air sin, braitheann na Ballstáit ar fad ar bhealach an chomhair le soláthraithe seirbhíse nuair atá sin ar fáil, agus baineann siad feidhm as uirlisí náisiúnta, as coinníollacha agus as nósanna imeachta éagsúla. Ina theannta sin, i gcás sonraí inneachair, tá beart aontaobhach déanta ag cuid de na Ballstáit, ach tá Ballstáit eile ag brath go fóill ar chomhar breithiúnach. (9)Cruthaíonn an creat dlíthiúil ilroinnte dúshláin do sholáthraithe seirbhíse atá ag iarraidh iarrataí um fhorfheidhmiú an dlí a chomhlíonadh. Dá bhrí sin, is gá creat dlíthiúil Eorpach a chur ar aghaidh i gcomhair fianaise leictreonach chun oibleagáid a fhorchur ar sholáthraithe seirbhíse a chumhdaítear le raon feidhme na hionstraime freagairt go díreach do na húdaráis, gan údarás breithiúnach i mBallstát an tsoláthraí seirbhíse a bheith páirteach ann. (10)Ba cheart Orduithe faoin Rialachán seo a dhíriú ar ionadaithe dlíthiúla na soláthraithe seirbhíse, ar ionadaithe dlíthiúla iad a ainmníodh chun na críche sin. Murar ainmnigh soláthraí seirbhíse atá bunaithe san Aontas ionadaí dlíthiúil, féadfar na hOrduithe a dhíriú ar aon bhunaíocht de chuid an tsoláthraí seirbhíse sin atá suite san Aontas. Baintear feidhm as an rogha chúltaca seo chun éifeachtacht an chórais a áirithiú ar fhaitíos nach mbeadh ionadaí tiomnaithe ceaptha ag an soláthraí seirbhíse (go fóill). (11)Ní fhéadfaidh sásra an Ordaithe Eorpaigh chun Fianaise a Thabhairt ar Aird agus an Ordaithe Caomhnaithe Eorpaigh maidir le fianaise leictreonach in ábhair choiriúla feidhmiú ach amháin ar an mbonn go bhfuil muinín fhrithpháirteach ar ardleibhéal idir na Ballstáit, agus tá an mhuinín sin mar réamhchoinníoll fíor-riachtanach chun go bhfeidhmeoidh an ionstraim seo mar is ceart.

(12)Urramaítear cearta bunúsacha leis an Rialachán seo agus cloítear ann leis na prionsabail a aithnítear, go háirithe, i gCairt um Chearta Bunúsacha an Aontais Eorpaigh. Ina measc sin tá an ceart chun saoirse agus slándála, an meas ar an saol príobháideach agus ar shaol an teaghlaigh, sonraí pearsanta a chosaint, an tsaoirse chun gnó a sheoladh, an ceart chun maoine, an ceart chun leigheas éifeachtach agus triail chóir a fháil, toimhde na neamhchiontachta agus an ceart chun cosaint a fháil, prionsabail na dlíthiúlachta agus na comhréireachta, chomh maith leis an gceart chun nach ndéanfar duine a thriail ná a phionósú faoi dhó in imeachtaí coiriúla i ngeall ar an gcion coiriúil céanna. Má tá tásca ag an mBallstát eisiúna go bhféadfadh imeachtaí coiriúla comhuaineacha a bheith ar siúl i mBallstát eile, rachaidh sé i gcomhairle le húdaráis an Bhallstáit sin i gcomhréir le Cinneadh Réime 2009/948/CGB ón gComhairle. (13)Chun meas iomlán ar chearta bunúsacha a áirithiú, tagraítear go sonrach leis an Rialachán seo do na caighdeáin atá riachtanach maidir le haon sonraí pearsanta a fháil, do phróiseáil sonraí den sórt sin, don athbhreithniú breithiúnach ar úsáid an bhirt imscrúdaithe dá bhforáiltear leis an ionstraim seo agus do na leigheasanna atá ar fáil. (14)Ba cheart an Rialachán seo a chur i bhfeidhm gan dochar do na cearta nós imeachta in imeachtaí coiriúla mar atá leagtha amach i dTreoracha 2010/64/AE, 2012/13/AE, 2013/48/AE, 2016/343, 2016/800 agus 2016/1919 ó Pharlaimint na hEorpa agus ón gComhairle. (15)Leagtar amach san Ionstraim seo na rialacha faoinar féidir le húdarás breithiúnach inniúil san Aontas Eorpach ordú a thabhairt do sholáthraí seirbhíse a thairgeann seirbhísí san Aontas fianaise leictreonach a thabhairt ar aird nó a chaomhnú trí Ordú Eorpach chun Fianaise a Thabhairt ar Aird nó trí Ordú Caomhnaithe Eorpach. Beidh an Rialachán seo infheidhme i ngach cás ina bhfuil an soláthraí seirbhíse bunaithe i mBallstát eile nó go bhfuil ionadaíocht thar a cheann i mBallstát eile. I gcásanna intíre nuair nach féidir feidhm a bhaint as na hionstraimí a leagtar amach leis an Rialachán seo, níor chóir go gcuirfí teorainn, de bharr an Rialacháin, le cumhacht na núdarás inniúil náisiúnta iallach a chur ar sholáthraithe seirbhíse atá bunaithe ar a gcríoch nó a bhfuil ionadaíocht thar a gceann air. (16)Is iad na soláthraithe seirbhíse is ábhartha maidir le himeachtaí coiriúla na soláthraithe seirbhísí sin a chuireann seirbhísí cumarsáide leictreonaí ar fáil agus soláthraithe sonracha seirbhísí do shochaí na faisnéise ar seirbhísí iad a éascaíonn idirghníomhaíocht idir úsáideoirí. Dá réir sin, ba cheart go gcumhdófaí an dá ghrúpa leis an Rialachán seo. Sainmhínítear soláthraithe seirbhísí cumarsáide leictreonaí faoi mar a shainmhínítear iad sa togra le haghaidh Treoir lena mbunaítear an Cód Eorpach don Chumarsáid Leictreonach. Orthu sin tá cumarsáid idirphearsanta, amhail Prótacal Idirlín Guthaithe, seirbhísí um theachtaireachtaí meandracha agus seirbhísí ríomhphoist. Is iad na catagóirí a bhaineann le seirbhísí na sochaí faisnéise agus atá san áireamh anseo, na catagóirí a bhfuil stóráil sonraí mar shainghné den tseirbhís a chuirtear ar fáil don úsáideoir, agus tagraítear go háirithe do líonraí sóisialta sa mhéid is nach gcáilíonn siad mar sheirbhísí cumarsáide leictreonaí, do mhargaí ar líne a éascaíonn idirbheartaíocht idir a gcuid úsáideoirí (amhail tomhaltóirí nó gnólachtaí) agus do sheirbhísí óstála eile, lena náirítear seirbhís atá á cur ar fáil trí néalríomhaireacht. Ba cheart go neisiafaí ó raon feidhme an Rialacháin seo, seirbhísí na sochaí faisnéise